title: Pyhän Annan kilta (Turku)

text: Pyhän Annan kilta oli yksi kuudesta tunnetusta keskiajalla Turussa toimineesta killasta. Se oli omistettu Pyhälle Annalle, Neitsyt Marian äidille. Suomen piispainkronikan mukaan kilta perustettiin piispa Maunu Tavastin aikana 1400-luvun alkupuolella. Katoliseen kirkkoon sidoksissa ollut kiltalaitos lakkautettiin Ruotsissa Västeråsin valtiopäivillä vuonna 1544 ja kiltojen omaisuus takavarikoitiin kruunulle.


title: Pyhän Annan kilta (Turku)

text: Pyhän Annan kilta mainitaan epäsuorasti Staffan Kouten ja hänen puolisonsa Margit Olavintyttären Turun tuomiokirkolle vuonna 1491 tekemässä lahjoituskirjassa. Pariskunta lahjoitti Pyhän Annan alttarille muun muassa kaksi kivipuotia ja kolme kivikellaria, joita valvomaan määrättiin Pyhän Annan kiltaveljistön holhoojat. Staffanin ja Margitin lahjoittamasta talosta tuli ilmeisesti killan kiltatalo. Talon arvellaan sijainneen Porthaninpuiston pohjoisosassa, Vanhan Suurtorin vieressä. Kiltatalo oli ilmeisesti huomattavan suuri ja käsitti useita rakennuksia.


title: Pyhän Annan kilta (Turku)

text: Kilta ylläpiti Turun tuomiokirkossa Pyhälle Annalle omistettua alttaria, joka oli perustettu vuonna 1438. Alttari sijaitsi yhdessä Pyhän Andreaksen alttarin kanssa Pyhän Ristin kuorissa.


title: Kollenkyymi

text: Kollenkyymi (engl. "collenchyma") on kasveissa olevaa tukisolukkoa, jonka solut ovat eläviä. Kollenkyymi on tyypillistä tukisolukkoa etenkin nuorissa ja kasvavissa kasvinosissa, mutta sitä voi kuitenkin esiintyä kasvista riippuen vaihtelevia määriä eri osissa täysikokoistakin kasvia. Kollenkyymisolut kehittyvät tavallisista parenkyymisoluista syntetisoimalla soluseiniinsä parenkyymisolukon soluja enemmän selluloosaa ja pektiiniä. Kollenkyymin solujen soluseinät ovat paksuuntuneet usein epätasaisesti, minkä myötä kollenkyymisolut voi tunnistaa mikroskooppileikkeestä. Kollenkyymistä erotetaan solujen muodon ja soluseinän paksuuntumisen perusteella eri tyyppejä, kuten soppikollenkyymi ja laguunikollenkyymi.


title: Heinkel P.1078

text: Heinkel P.1078 oli saksalaisen Heinkel Flugzeugwerken kehittämä yksimoottorinen yksipaikkainen suihkuhävittäjä. Konetyypin kehitys alkoi helmikuussa 1944, kun Heinkelin tehdas lähti kehittämään peräsimetöntä hävittäjälentokonetta. Tyyppi ei kuitenkaan pärjännyt muiden valmistajien kilpaileville suunnitelmille, mikä johti sen kehityksen keskeyttämiseen ennen kuin koneesta oli ehditty rakentaa edes prototyyppiä.


title: Heinkel P.1078

text: Konetyypin historia ei kuitenkaan päättynyt tähän, sillä sen kehitys jatkui vielä toisen maailmansodan päätyttyä yhdysvaltalaismiehittäjien valvonnassa. Heinkelin suunnittelijat kehittivät P.1078-mallinimen alla vielä kaksi muuta versiota, mutta nämäkään eivät edenneet suunnitelmia pidemmälle.


title: Heinkel P.1078

text:
Konetyypin ensimmäistä tunnettua versiota lähdettiin kehittämään helmikuun 1944 alussa, ja se oli peräsimetön yksimoottorinen suihkuhävittäjä. Siinä oli 40 asteen nuolikulmaiset puusiivet, joiden kärjet olivat käännetty voimakkaasti alaspäin. Suihkukoneeksi koneessa oli myös huomattavan paksu siipiprofiili, jonka tarkoituksena oli mahdollistaa polttoainesäiliöiden sijoittaminen siipiin. Lyhyessä rungossa oli tilat ohjaamolle ja HeS 011A -suihkumoottorille. Tehdas osallistui P.1078:lla Saksan ilmailuministeriön Jägernotprogramm-ohjelman suunnittelukilpailuun, mutta hävisi lopulta kilpailijan Focke-Wulf Ta 183 -hävittäjämallille. Heinkelin suihkuhävittäjää arvioineet asiantuntijat kritisoivat koneen runkoa ja siipiprofiilia liian paksuiksi, moottorin ilmanottoa kehnoksi, laskusiivekkeitä tehottomiksi, eivätkä pitäneet peräsimien pois jättämisestä. Peräsiminä toimineiden siivenkärkien ohjausteho arvioitiin riittämättömiksi. Heinkel keskeytti P.1078-projektin sen saaman kehnon arvioinnin seurauksena helmikuussa 1945.
Konetyypin historia ei päättynyt helmikuun 1945 keskytyspäätökseen, sillä sodan jälkeen yhdysvaltalaisten internoimat, Siegfried Güntherin johtamat Heinkelin suunnittelijat jatkoivat tyypin kehittämistä Landsbergin piirikunnan Penzingissa. Alkuperäinen sodan aikana kehitetty versio sai mallitunnuksen P.1078C ja sodan jälkeen kehitetyt koneet tunnukset P.1078A ja P.1078B. A-malli oli P.1078C:n tavoin yksipaikkainen suihkuhävittäjä, ja sen siivet olivat muuten hyvin samanlaiset edeltäjänsä verrattuna, mutta kärjet eivät olleet yhtä voimakkaasti alaspäin käännetyt. Mallissa käytettiin perinteistä peräsinrakennetta, ja voimalaitteena oli C-mallin tavoin HeS 011A -suihkumoottori, jonka suihkuputki poistui rungosta peräsinpuomin alla. Versio oli varustettu sisään vedettävällä kolmipyörälaskutelineellä, ja aseistuksena oli C-mallin tavoin kaksi MK 108 -tykkiä.


title: Heinkel P.1078

text: A-mallin lisäksi suunniteltu P.1078-04B:nä tunnettu versio oli huomattavan erilainen mallisarjan muihin koneisiin nähden, sillä siinä oli kaksi runkoa. P.1078-04B oli P.1078C:n tapaan peräsimetön ja yksimoottorinen hävittäjä, mutta muista mallisarjan koneista poiketen siinä oli kaksi runkoa, joista toiseen oli sijoitettu ohjaamo ja toiseen aseistuksena käytetyt kaksi MK 108 -tykkiä. HeS 011A –suihkumoottori sijaitsi runkojen välissä ja päälaskutelineet molemmissa rungoissa. Version siivessä oli selvä nuolikulma ja C-mallin tapainen paksu siipiprofiili.


title: Sklerenkyymi

text: Sklerenkyymi (engl. "sclerenchyma") on kasveissa esiintyvää tukisolukkoa, joka muodostuu kuolleista soluista. Sklerenkyymiä voi esiintyä eri kasvinosissa, usein muun muassa johtojänteiden ympärillä tukemassa ja suojaamassa niitä. Sklerenkyymin solut syntetisoivat eläessään soluseiniinsä parenkyymisoluja enemmän selluloosaa sekä ligniiniä, mikä luo sklerenkyymin soluista kovia ja kestäviä. Sklerenkyymisoluja on kahta päätyyppiä: pitkänomaisia syitä sekä kolmiulotteisempia sklereidejä. Sklereidit voivat olla muodoltaan vaihtelevia, kuten pyöreähköjä kivisoluja tai tähtimäisiä asterosklereidejä. Mikäli sklerenkyymisolut ovat asettuneet jonomaisesti koko kasvinosan poikki, esimerkiksi lehden yläpinnalta alapinnalle, voidaan tällaista rakennetta kutsua sklerenkyymikannattimeksi.


title: Someronjoki

text: Someronjoki on Someron Hirsjärven ja Kirkkojärven välisestä Paimionjoen jokiosuudesta ja ainakin historiallisesti myös koko Paimionjoen vesistön jokireitistä Someron alueella käytetty nimitys. Joissakin lähteissä nimi on saattanut esiintyä myös koko Paimionjoen rinnakkaisnimityksenä.


title: Someronjoki

text: Paimionjoen vesistöön kuuluva, nykyisessä peruskartassa Someronjoeksi nimetty jokiosuus virtaa Someron keskustaajaman alueella Somerolla Varsinais-Suomessa. Se alkaa hiukan ennen Hirsjärven länsipäätä, josta se virtaa ensin pohjoiseen ja sitten länteen Kirkkojärven itäpäähän. Hiukan ennen joen suuta sen ylittää kantatie 52 ja siitä vähän ylävirtaan Vanhatie. Joen eteläpuolelle jää Lamminniemi Someron Lammin kylässä ja sen pohjoispuolella sijaitsee Kaislarannan asuinalue Someron Joensuun kylässä. Lamminniemeä ja Kaislarantaa yhdistää joen ylittävä kevyen liikenteen silta.


title: Emil Pettersson

text: Emil Pettersson (s. 14. tammikuuta 1994 Sundsvall, Ruotsi) on ruotsalainen jääkiekkoilija, joka pelaa NHL-joukkue Nashville Predatorsin organisaatiossa. Hän aloittanee kauden 2017–2018 AHL-joukkue Milwaukee Admiralsissa. Pettersson on pelipaikaltaan keskushyökkääjä. Elite Prospects -sivuston vuonna 2013 tekemän analyysin mukaan hän on teknisesti taitava pelaaja, jolla on hyvät kiekonkäsittelytaidot ja pelikäsitys. Sivuston mukaan Pettersson on myös hyvä luistelija ja luova kiekon kanssa. Hänen tulisi lisätä kuitenkin voimaa.


title: Emil Pettersson

text: Pettersson on Ånge IK:n kasvatti. Hän siirtyi 15-vuotiaana seuran J18-junioreiden kakkosjoukkueeseen kaudeksi 2009–2010. Kaudeksi 2010–2011 Pettersson nousi Timrån J18-junioreiden edustusjoukkueeseen. Kaudella 2011–2012 hän oli J18 Allsvenskanissa joukkueen paras pistemies ja maalintekijä tehoilla 8+11=19. Pudotuspeleissä Pettersson oli tehoilla 1+4=5 Timrån paras syöttäjä ja jakoi sisäisen pistepörssin voiton Mattias Saaren kanssa. Kaudella 2012–2013 hän oli tehoilla 13+31=44 seuran J20-junioreiden paras pistemies ja syöttäjä. Pettersson debytoi samalla kaudella myös Timrån Elitserien-joukkueessa, jossa hän pelasi kaksi runkosarja- ja kaksi Kvalserien-ottelua tehden yhden maalin. Joukkue putosi kauden päätteeksi HockeyAllsvenskaniin. Toukokuussa 2013 Pettersson teki Timrån kanssa vuoden mittaisen jatkosopimuksen.


title: Emil Pettersson

text: Nashville Predators varasi Petterssonin kuudennella kierroksella 155. pelaajana . Hän pelasi Timråssa tulokaskautensa Ruotsin toiseksi korkeimmalla sarjatasolla Allsvenskanissa ja teki 44 runkosarjaottelussa tehot 6+8=14. Pettersson pelasi osan kaudestaan vielä myös seuran J20-junioreissa, joiden toiseksi paras maalintekijä hän oli Mattias Saaren jälkeen tehtyään 12 ottelussa kymmenen maalia. Pettersson voitti myös Timrån sisäisen tehotilaston lukemalla +11. Hän oli pudotuspeleissä joukkueen paras maalintekijä kahdella osumallaan.


title: Emil Pettersson

text: Kaudella 2014–2015 Pettersson teki Timrån Allsvenskan-joukkueessa tehot 12+23=35, joilla hän oli kauden päätteeksi joukkueen paras pistemies ja syöttäjä tehoilla 12+23=35. Tammikuun 2015 lopulla Pettersson siirtyi kuitenkin loppukaudeksi MODO Hockeyn paitaan, SHL:ään (ent. Elitserien). Hän teki siellä loppukaudella kahdessa runkosarjaottelussa yhden maalin sekä neljässä karsintasarjan ottelussa tehot 1+3=4, joilla Pettersson jakoi MODO:n sisäisen pistepörssin voiton Simon Önerudin ja Juha-Pekka Haatajan kanssa. Maaliskuussa 2015 hän teki joukkueen kanssa kaksivuotisen jatkosopimuksen.


title: Emil Pettersson

text: Kausi 2015–2016 oli Petterssonin varsinainen tulokaskausi SHL:ssä ja hän teki 52 runkosarjaottelussa tehot 12+14=26 sekä seitsemässä karsintasarjan ottelussa tehot 3+2=5. Pettersson oli runkosarjassa MODO:n toiseksi paras pistemies Victor Olofssonin jälkeen. Joukkue putosi kauden päätteeksi Allsvenskaniin, mutta Pettersson ei kuitenkaan jatkanut MODO:ssa toista sopimuskauttaan, vaan siirtyi kaudeksi 2016–2017 jatkamaan SHL-uraansa kaksivuotisella sopimuksella Skellefteå AIK:hon. Hän kuitenkin siirtyi kesken kauden, joulukuussa 2016 Växjö Lakersin joukkueeseen. Pettersson teki SHL:n runkosarjassa yhteensä tehot 15+23=38, joilla hän jakoi pistepörssin kahdeksannen sijan Örebro HK:n Libor Hudáčekin ja Frölunda HC:n Johan Sundströmin kanssa. Pudotuspeleissä Pettersson oli Lakersin paras pistemies ja maalintekijä tehoilla 4+3=7.


title: Emil Pettersson

text: Toukokuussa 2017 Pettersson teki kaksivuotisen tulokassopimuksen Nashville Predatorsin kanssa.


title: Emil Pettersson

text: Pettersson on pelannut Ruotsin A-maajoukkueessa yhdeksän ottelua tehopistein 1+2=3. Hän teki A-maajoukkuedebyyttinsä Euro Hockey Challengessa 7. huhtikuuta 2016 Oskarshamnissa Sveitsiä vastaan. Petterssonin ensimmäinen A-maajoukkuemaali syntyi 3. huhtikuuta 2017 Budapestissä Unkaria vastaan.


title: Emil Pettersson

text: Pettersson on pelannut myös kolme nuorten maaottelua.


title: Emil Pettersson

text: Petterssonin pikkuveli Elias pelaa puolustajana Växjö Lakersin SHL-joukkueessa.


title: Arado E.340

text: Arado E.340 oli saksalaisen Arado Flugzeugwerken kehittämä kaksimoottorinen raskas pommikone.


title: Arado E.340

text: Saksan ilmailuministeriö (RLM) julkaisi heinäkuussa 1939 spesifikaation, jossa määriteltiin Luftwaffen käyttöön soveltuva kaksimoottorinen pommikone, joka pystyisi kuljettamaan 4 800 kilogrammaa pommeja Britteinsaarille. Koneesta haluttiin myös syöksypommituskäyttöön soveltuva, ja moottoreiksi esitettiin Junkers Jumo 222- tai Daimler-Benz DB 604 -voimalaitteita, jotka olivat tosin spesifikaation julkaisun aikaan kehityskaarensa alkupäässä.


title: Arado E.340

text: Arado lähti kehittämään spesifikaation täyttävää konetta E.340-mallinimellä. Uudesta tyypistä ei kuitenkaan suunniteltu perinteistä kaksimoottorista pommikonetta, sillä Koneen moottorit olivat sijoitettu omiin ”runkoihinsa”, jotka päättyivät tosistaan erillisiin peräsimiin. Koneen polttoainesäiliöt suunnteltiin sijoitettavaksi siipiin, ja puolustusaseistukseksi oli suunniteltu viiteen kauko-ohjattuun ampuma-asemaan asennettuja 13 millimetrin MG 131 -konekiväärejä. Asemista kaksi oli keskirungon ylä- ja alapuolella, yksi molempien moottoripuomien takaosassa ja viimeinen keskirungon takaosassa. Moottoreina oli tarkoitus käyttää jompaakumpaa spesifikaatiossa määritellyistä voimalaitteista. Keskirungon päällä ja alla olevat asemat olivat FDL 131/7 -mallisia.


title: Arado E.340

text: Suunnittelukilpailuun lähteneiden kilpailevien yhtiöiden suunnitelmat olivat rakenneratkaisuiltaan perinteisempiä, ja RLM piti niitä jossain määrin luotettavampina. Ministeriö peruutti E.340:n valmistuksen ennen prototyypin rakentamisen aloittamista.


title: Garry O’Neill

text: Garry O’Neill (s. 1973) on australialainen karateka. Hän on maansa yksi menestyneimpiä Kyokushin-ottelijoita, tultuaan toiseksi muun muassa Japanin mestaruuskilpailuissa kahdesti, sekä neljänneksi World Openissa. Hän on voittanut myös Australian mestaruuden kahdesti.


title: Garry O’Neill

text: O’Neill aloitti kyokushinin harjoittelun 14-vuotiaana ja saavutti mustan vyön 16-vuotiaana Cameron Quinnin opissa Brisbanessa. 19-vuotiaana O’Neill suoritti 2. danin mustan vyön ja myöhemmin 21-vuotiaana hän muutti Japaniin harjoittelemaan Kyokushinia. O’Neill harjoitteli sittemmin kaksi vuotta Kamata Dojolla Hiroshige Shihanin opissa. Hän suoritti Japanissa 3. danin mustan vyön ja osallistui samantien World Openiin, jossa O’Neill sijoittui neljänneksi. Hän asui Japanissa aina vuoden 1997 loppuun saakka ja työskenteli viimeisenä vuotena ohjaajana Kyokushinin pääsalilla, Honbussa. O’Neill palasi sen jälkeen takaisin Australiaan ja Melbourneen, jossa hän opetti karatea kaksi vuotta.


title: Garry O’Neill

text:
O'Neill saavutti ensimmäisen kerran menestystä isoissa kansainvälisissä kilpailuissa World Openissa 1995. Tuolloin hän hävisi pronssiottelun Francisco Filholle ja sijoittui neljänneksi. Hän saavutti pronssia keskisarjassa Japanin painoluokallisissa kilpailuissa 1995. Seuraavat kaksi vuotta O'Neill otteli
Japanin mestaruuskilpailuissa 1996 ja 1997. Molemmilla kerroilla avoimessa painoluokassa käydyssä turnauksessa hän eteni loppuotteluun, jossa O'Neill kohtasi kummallakin kerralla Hajime Kazumin, häviten molemmilla kerroilla mestaruuden. O'Neill otteli ensimmäisen kerran myös ensimmäisissä painoluokallisissa maailmanmestaruuskilpailuissa, joissa hän oli viides keskisarjassa.


title: Garry O’Neill

text: O'Neillin päätettyä kilpauransa 2003 jälkeen hän ryhtyi työskentelemään CrossFit Brisbanessa. Sittemmin 2012 O'Neill palasi takaisin karaten pariin ja perusti oman seuransa Brisbaneen. Hän otteli paluunsa myötä yhden ottelun Uuden-Seelannin Openissa Jamie Eadesia vastaan. Kamppailu päättyi kahden lisäerän jälkeen tasapeliin.


title: Ilkka Keltanen

text: Ilkka Keltanen (s. 12. syyskuuta 1936) on suomalainen näyttelijä, joka tuli tunnetuksi opettaja Pentti Rautajärven roolissa elokuvassa "Akseli ja Elina". Hän on myös käsikirjoittanut ja ohjannut pari hiihtoaiheista dokumenttielokuvaa 1960- ja 1970-luvuilla.


title: Ilkka Keltanen

text: Keltanen asuu Helsingin Myllypurossa.


title: Messerschmitt P.08.01

text: Messerschmitt P.08.01 oli saksalaisen Messerschmittin suunnittelema nelimoottorinen lentävä siipi -tyyppinen pommikone, joka esiintyi ensikertaa 1. syyskuuta 1941 päivätyssä konseptikuvassa.


title: Messerschmitt P.08.01

text: P.08.01:sta suunniteltiin kokometallirakenteista, ja koneen voimalaitteena oli tarkoitus käyttää neljää 4 000 hevosvoiman (noin 3 000 kW) Daimler-Benz DB 615 -rivimoottoria, jotka olisivat pyörittäneet siiven jättöreunan puolelle asennettuja nelilapaisia potkureita. Ohjaamo ja miehistötilat oli suunniteltu paineistettaviksi.


title: Messerschmitt P.08.01

text: Konetyypistä suunniteltiin kaikkiaan seitsemän erilaista versiota, joilla olisi ollut eri käyttötarkoitukset. Perustyyppi oli pitkän kantaman pommikone, jolla olisi ollut mahdollista kuljettaa 20 000 kilogrammaa pommeja, ja lentää 15 000 kilometriä yhtäjaksoisesti. Raskain versio oli taktinen pommikone, jolla olisi pystytty kuljettamaan 50 000 kilogrammaa pommeja, mutta lentämään vain 2 500 kilometriä yhtäjaksoisesti. Meritoimintaversioon oli lisätty vain kiinnitysmahdollisuudet torpedoille ja miinoille perinteisten pommien lisäksi. Vakoiluversio olisi parhaimmillaan pystynyt lentämään yhtäjaksoisesti 27 000 kilometriä. Koneesta oli myös suunnitteilla pitkän kantaman kuljetuskoneversio, joka olisi kyennyt kuljettamaan maksimissaan 22 000 kilogrammaa kuormaa, sekä ”lentävä rynnäkkölinnoitus”, jota olisi käytetty hyökkäysten tukemiseen, sillä sen aseistuksena olisi ollut neljä 88 millimetrin panssarintorjuntatykkiä. Suunnitelmat jäivät Saksan ilmailuministeriön huomiotta, eivätkä edenneet piirustuksia pidemmälle.


title: Nena (albumi)

text: Nena on saksalaisen Neue Deutsche Welle -yhtyeen Nenan ensimmäinen albumi ja sen laulajan, Gabriele ”Nena” Kernerin, toinen studioalbumi.


title: Nena (albumi)

text: Albumi oli suuri menestys Länsi-Saksassa, ja sen toinen single ”99 Luftballons” saavutti 1. sijan monilla listoilla, muun muassa Ruotsissa, Itävallassa, Isossa-Britanniassa, Irlannissa, Alankomaissa, Kanadassa, Australiassa sekä Uudessa-Seelannissa. Monet pitävät singleä ”99 Luftballons” niin sanottuna yhden hitin ihmeenä. Albumin tuottajat olivat Manfred Praeker ja Reinhold Heil.


title: Nena (albumi)

text: Albumi julkaistiin alun perin LP-levyllä, kasetilla sekä CD-levyllä.


title: Nena (albumi)

text: Ensimmäinen single albumilta, ”Nur geträumt”, julkaistiin vuotta aikaisemmin vuonna 1982. ”99 Luftballons” julkaistiin 1983. Kolmas ja viimeinen single oli ”Leuchtturm”, joka julkaistiin myös vuonna 1983, muutama kuukausi ”99 Luftballonsin” jälkeen.


title: SteamVR

text: SteamVR on Valven ohjelmistoprojekti, jonka kehittämisen on tarkoitus tapahtua läheisesti OSVR:n kanssa, mutta joka tukee myös muita virtuaalitodellisuuslaseja kuten HTC Vive.


title: SteamVR

text: Kehitysympäristö on julkaistu huhtikuussa 2015 nimellä "OpenVR SDK".


title: SteamVR

text: Ohjelmiston aiempi nimi OpenVR esiintyy vielä useassa paikassa.


title: SteamVR

text: Kokeellinen tuki Linux/SteamOS alustoille on julkaistu 25.5.2017. Tuki macOS-alustalle on tulossa.


title: Nena (täsmennyssivu)

text: Nena voi viitata johonkin seuraavista:


title: Pyhän Panteleimonin kirkko (Hanko)

text: Pyhän Panteleimonin kirkko oli Hangossa 1810–1854 sijainneiden kahden ortodoksisen sotilaskirkon nimi.


title: Pyhän Panteleimonin kirkko (Hanko)

text: Hanko oli tärkeä linnoitus- ja merivartiopaikka, jonne venäläinen sotaväki saapui 21. maaliskuuta 1808 Suomen sodan aikana ja otti hallintaansa tyhjän Hangon linnoituksen. Sotilasosaston mukana tuotiin kenttäkirkko pastoreineen. Ensimmäinen asiakirjamaininta kirkosta ja satunnaisista jumalanpalveluksista on vuodelta 1810. Aluksi uskonnolliset toimitukset järjestettiin linnoituksen tiloissa, mutta myöhemmin kirkoksi muutettiin keskellä linnoitusta sijainneella kalliolla ollut kalastajien käyttöön tehty rakennus.


title: Pyhän Panteleimonin kirkko (Hanko)

text: Yksihuoneista rakennusta laajennettiin niin, että toiseen päähän tuli eteishuone ja toiseen päähän viisikulmainen alttariosa. Eteisen päälle rakennettiin kellokatos, jonka korkeus ei ylittänyt kirkon harjakorkeutta. Sekä sisältä että ulkoa koruttoman rakennuksen korjaustöiden rahoitus saatiin linnoituksen käyttöön varatuista rahoista. Uuden pyhäkön ikonostaasin maalauskoristelu oli tehty kehikon varaan pingotetulle kankaalle ja esineistö saatiin osaksi kenttäkirkosta, osaksi lahjoituksina seurakuntalaisilta. Satunnaiset jumalanpalvelukset toimitti joukko-osaston sotilaspappi, mutta kirkon hallinnan siirryttyä 1839 Venäjän sotaministeriölle kirkko sai oman pastorin. Virkaa hoiti 1839–1854 Foma Zlatskovski. Kirkon pyhittäminen pyhälle Panteleimonille, johtui siitä että venäläiset viettivät pyhän Panteleimonin muistopäivää, kun he voittivat ruotsalaiset 1714 käydyssä Riilahden meritaistelussa Hankoniemen lähellä.


title: Pyhän Panteleimonin kirkko (Hanko)

text: Hangon ortodoksisen sotilas- ja siviiliasutuksen vakiinnuttua käytössä ollut kirkkotila kävi pieneksi. Kirkkosuunnitelmia tehtiin useita vuosina 1834–1839. Pienen ja syrjäisen Hangon linnoituksen kirkon rakennusasia vauhdittui vasta 1843, kun keisari Nikolai I:n poika suuriruhtinas Konstantin Nikolajevits vieraili paikkakunnalla ja tutustui kirkkoon. Keisari hyväksyi piirustukset 1846 ja rakentaminen voitiin aloittaa.


title: Pyhän Panteleimonin kirkko (Hanko)

text: Vanha kirkko purettiin ja käyttökelpoinen materiaali käytettiin uuden kirkon rakenteisiin. Tämäkin kirkko omistettiin pyhälle Panteleimonille. Vaatimattoman oloinen rakennus edusti klassismia ja sen esineistö ja sisustus tuotiin Pietarista. Pyhäkön ulkoasussa katsojan huomio kiinnittyi keskuskupoliin ja suunnilleen samankorkuiseen länsipäädyn kellotorniin. Alttarihuoneen lattia oli kaksi askelmaa kirkkosalia ylempänä. Kirkkosalin sivuilla oli kuoroaitiot ja niiden koristeelliset kaiteet. Kirkon lämmönlähteenä toimi hollantilainen, ultramariinin sininen kaakeliuuni.


title: Pyhän Panteleimonin kirkko (Hanko)

text: Rakennuspiirtäjä Zhiltonin suunnittelema ja keisari Nikolai I:n mielipiteen mukaisesti muutettu ikonostaasi hankittiin Pietarista. Se oli maalattu vaalein värein ja koristeltu lehtikultaisin ornamentein. Linnoituksen vakinainen pappi isä Foma Zlatkovski kunnosti vanhat ikonit ja Pietarista hankittiin lisäksi joukko uusia ikoneita. Myös osa kirkollisesta esineistöstä ja kirkon kellot hankittiin Pietarista sotaministeriön kirkollisten esineiden varastosta. Pyhälle palkatta parantaja Panteleimonille pyhitetyn kirkon lopulliseksi hinnaksi tuli 1 500 hopearuplaa ja se saatiin valmiiksi vuoden 1846 tienoilla.


title: Pyhän Panteleimonin kirkko (Hanko)

text: Euroopan poliittinen tilanne kiristyi ja johti Krimin sotaan. Uusi kirkkorakennus ehti toimia uskonnonharjoituspaikkana vain noin kahdeksan vuotta, sillä se jouduttiin sulkemaan keväällä 1854. Osa esineistöstä siirrettiin turvaan vihollisuuksilta Viaporin linnoitukseen ja loput väliaikaiseen kirkkotilaan Tammisaareen. Kirkkorakennus purettiin ja siirrettiin Tammisaareen 1854. Osa kirkon ikonostaasin ikoneista on tallella Helsingin ortodoksisen seurakunnan kirkoissa.


title: Pyhän Panteleimonin kirkko (Hanko)

text: Brittiläis-ranskalaisen laivaston Krimin sodan aikaisia sotatoimia Itämerellä kutsutaan Suomessa Oolannin sodaksi. Hangon linnoitus torjui laivaston hyökkäyksen, mutta sitä pidettiin sotilaallisesti vähämerkityksellisenä ja kalliina ylläpitää. Linnoitus räjäytettiin loppukesästä 1854 ja tuhoa täydensivät paikalliset asukkaat, joille oli annettu lupa kerätä rakennustarvikkeita omiin tarpeisiinsa. Sotaväestä jäi Hankoon jäljelle vain pieni vartio-osasto ja ortodoksisuudesta muistutti vain hautausmaa ja kirkon kivijalka. Ortodoksinen kirkollinen toiminta Hangossa oli lähes olematonta yli kolmekymmentä vuotta. Ainoastaan muistoristejä pystytettiin. Puinen muistoristi pystytettiin 1869 ja Riilahden meritaistelusta kertova graniittinen risti 1870. Vuonna 1879 perustetun kylpylän myötä Hanko alkoi vetää puoleensa venäläisiä virkamiehiä, upseereita ja seurapiiriväkeä. Näille kesäasukkaille alettiin järjestää jumalanpalveluksia aluksi yksityisasunnoissa ja vuosien myötä pysyvä rukouspaikka koettiin tarpeelliseksi. Uuden puukirkon eli nykyisen Hangon ortodoksisen kirkon perustuksiin käytettiin vanhan pyhän Panteleimonin kirkon perustuksista otettuja kiviä. Uusi kirkko vihittiin käyttöön 1895.


title: King Albert Parkin metroasema

text: King Albert Park on Singaporen Mass Rapid Transit -metrojärjestelmän asema Bukit Timahissa Singaporen keskisellä suuralueella. Se avattiin 27. joulukuuta 2015. Asemaa käyttävät Downtown Linen junat.


title: Sixth Avenuen metroasema

text: Sixth Avenue on Singaporen Mass Rapid Transit -metrojärjestelmän asema Bukit Timahissa Singaporen keskisellä suuralueella. Se avattiin 27. joulukuuta 2015. Asemaa käyttävät Downtown Linen junat.


title: Protoporfyriini IX

text: Protoporfyriini IX (CHNO) on porfyriineihin kuuluva orgaaninen yhdiste. Protoporfyriini IX on yksi yleisimpiä luonnossa esiintyviä porfyriinejä ja se on tärkeä esiaste monien metallipigmenttien esimerkiksi hemin ja klorofyllin biosynteesissä.


title: Protoporfyriini IX

text: Huoneenlämpötilassa protoporfyriini IX on ruskehtavankeltaista kiteistä ainetta. Yhdiste liukenee puhtaaseen veteen vain niukasti ja hieman paremmin laimeisiin emäsliuoksiin. Orgaanisista liuottimista sitä liuottavat muun muassa kloroformi, erittäin väkevä etikkahappo eli jääetikka ja happamaksi tehty etanoli. Protoporfyriini IX muodostaa kelaatteja useiden metalli-ionien kanssa ja kelatoituvia ioneja ovat muun muassa rauta-, magnesium-, sinkki- ja koboltti-ionit. Protoporfyriini IX:ää voidaan eristää veressä esiintyvästä hemiinistä hapon avulla, mutta ongelmana on, että rauta-ioni ei helposti irtoa protoporfyriinistä ja protopyrfyriini IX:n vinyyliryhmät voivat hapettua. Yhdistettä voidaan myös valmistaa hematoporfyriinistä. Protoporfyriini IX toimii soluissa fotosentisaattorina esimerkiksi happiradikaalien muodostumiselle. Protoporfyriini IX:n muodostuminen aminolevuliinihaposta on perustana aminolevuliinihapon käytölle fotodynaamisessa terapiassa. Tähän tarkoitukseen käytetään myös protoporfyriini IX:stä synteettisesti valmistettavaa verteporfiinia.


title: Protoporfyriini IX

text: Eliöissä protoporfyriini IX:ää muodostuu lähtien aminolevuliinihaposta. Usean entsymaattisesti katalysoidun reaktion jälkeen muodostuu protoporfyrinogeeni IX:ää, jonka hapettaa protoporfyriini IX:ksi entsyymi nimeltään protoporfyrinogeenioksidaasi. Protoporfyriini IX:stä muodostuu hemiä, kun entsyymi nimeltä ferrokelataasi katalysoi koordinaatiosidoksen muodostumista rautaionin ja protoporfyriini IX:n pyrrolirenkaiden typpiatomien välille. Klorofyllin biosynteesissä magnesiumkelataasi katalysoi magnesiumin ja protoporfyriini IX:n välisen kelaatin muodostumista. Tästä kompleksista muodostuu edelleen protoklorofyllidiä..


title: Somerjoki

text: Somerjoki on seuraavien henkilöiden sukunimi:


title: Outi Vuoriranta

text: Outi Vuoriranta (s. 1. tammikuuta 1977 Helsinki) on suomalainen näyttelijä, joka on näytellyt televisiosarjoissa, teatterissa, lyhytelokuvissa ja radiokuunnelmissa. Hän on valmistunut näyttelijäksi Tampereen yliopiston näyttelijäntyönlaitokselta (Näty) vuonna 1999.


title: Outi Vuoriranta

text: Vuoriranta on näytellyt muun muassa Suomen Kansallisteatterissa, Teatteri Avoimissa Ovissa ja Teatteri Telakalla. Hän on näytellyt myös tv- sarjoissa mm. Kivi ja kilpi (2001), Tie Eedeniin (2003–2005) ja Pelkovaara (2004).


title: Chelmsfordin tuomiokirkko

text: Chelmsfordin tuomiokirkko on katedraali Englannissa Yhdistyneessä kuningaskunnassa. Ensimmäinen kirkko nykyisellä paikalla perustettiin 1200-luvulla samoihin aikoihin kun Chelmsfordin kaupunkikin. Kirkko rakennettiin uudelleen 1400- ja 1500-luvuilla. Katedraaliksi se vihittiin vuonna 1914, jotta kirkko voisi paremmin vastata kasvussa olleen Lontoon itäpuolisen väestön tarpeisiin.


title: Chelmsfordin tuomiokirkko

text: Ulkoseinät ovat rakennettu piikivestä ja tiilestä. Tornissa on kolmetoista kelloa.


title: SEAT Tarraco

text: SEAT Tarraco on SEATin vuodesta 2018 lähtien valmistama crossover-tyyppinen henkilöautomalli, joka perustuu samalle pohjalevylle kuin Škoda Kodiaq ja Volkswagen Tiguan. Sitä myös valmistetaan Tiguanin kanssa samalla tehtaalla Saksan Wolfsburgissa. Mallistossa Tarraco sijoittuu pienemmän Atecan yläpuolelle.


title: SEAT Tarraco

text: SEAT järjesti mallin nimestä kilpailun, jossa ehdotetun nimen tulee olla espanjalainen paikannimi. Ehdotuksia tuli 133 332, joista valittiin jatkoon 10 130. Nimi Tarraco julkistettiin helmikuussa 2018, ja se tulee nykyisestä Tarragonan kaupungista. Tarraco esiteltiin Pariisin autonäyttelyssä syksyllä 2018.


title: SEAT Tarraco

text: Bensiinimoottorit ovat 1,5- (148 hv) ja 2,0-litraiset (187 hv). Pienemmän yhteydessä on etuveto ja kuusivaihteinen manuaalivaihteisto, suuremmassa neliveto ja seitsenportainen DSG-kaksoiskytkinvaihteisto. Dieselmoottori on 2,0-litrainen (148/187 hv), ja sen suurempitehoisen version yhteydessä on aina neliveto ja DSG-vaihteisto. Ne saa valinnaisena myös pienempitehoisen version yhteyteen, joka on lähtöhintaisena etuvetoinen ja manuaalivaihteinen.


title: Andrew Green

text: Andrew Green (s. 14. kesäkuuta 1965) on brittiläinen Force India Formula 1 -tallin tekninen johtaja. Green on työskennellyt Kesäkuusta 2010 lähtien Force Indialla ensin tallin insinööriosaston johtajana, ja vuodesta 2011 lähtien tallin teknisenä johtajana. Aiemmin hän on työskennellyt muun muassa Jordanilla, BAR:lla, Jaguarilla ja Red Bullilla.


title: ABB Arena

text: ABB Arena on yhteisnimitys kahdelle Västeråsin Rocklundan urheilupuistossa sijaitsevalle areenalle. Näistä ABB Arena Syd on vuonna 2007 valmistunut monitoimihalli, joka toimii pääasiassa jääpallohallina. Abb Arena Nord toimii jääkiekkoilijoiden käytössä, ja se on alkujaan vuonna 1965 valmistunut Rocklundahallen, joka uusittiin ja nimettiin uudelleen vuonna 2007.


title: ABB Arena

text: ABB Arena Syd avattiin lokakuussa 2007 ja se on yleisökapasiteetiltaan Ruotsin suurin pääasiassa jääpallokäytössä oleva halli. Suurempia ovat Ruotsin jääpallofinaaleiden pelipaikkoina olleet Friends Arena ja Tele2 Arena, mutta ne eivät ole pääasiallisesti jääpalloareenoita. Hallin yleisökapasiteetti jääpallo-otteluissa on 9 000 ja konserteissa 16 000. Rakennuksen pinta-ala on 16 000 m². Hallia käyttävät kotikenttänään västeråslaiset jääpalloseurat Västerås SK ja Tillberga IK. Valmistuessaan vuonna 2007 ABB Arena Syd korvasi Rocklunda IP:n tekojääradan kaupungin jääpalloseurojen kotiareenana. Rocklundaan valmistui Ruotsin ensimmäinen tekojäärata vuonna 1956.


title: ABB Arena

text: ABB Arena Syd on toiminut vuoden 2009 Jääpallon MM-kilpailujen pääpelipaikkana.


title: ABB Arena

text: ABB Arena Nord korvasi valmistuttuaan vuonna 2007 vanhan 1965 rakennetun Rocklundahallenin. Halli toimii Västeråsin jääkiekkoseuran VIK Västeråsin kotiareenanana. Hallin yleisökapasiteetti on 4 902 katsojaa. Hallissa on ravintola ja kahvilatilat, sekä konferenssitilat.


title: Johnny Deppin filmografia

text: Tämä on luettelo Johnny Deppin filmografiasta.


title: Ultranopea kaupankäynti

text:
Ultranopea kaupankäynti ( engl. "High-frequency trading", tunnetaan myös nimellä korkean taajuuden kaupankäynti) on rahoitusmarkkinoilla eräs algoritmisen kaupankäynnin muoto, jossa markkinoita monitoroivat tietokoneohjelmat käyvät nopeatempoista automatisoitua kauppaa erilaisilla rahoitusinstrumenteilla sekuntien tai sekunnin kymmenysosien aikana. Korkean taajuuden kaupankäynnin termille ei ole ehtinyt vakiintua yhtä ainoaa määritelmää; mutta sen keskeisimpänä ominaisuutena voidaan pitää suurta volyymia, monimutkaisia algoritmeja ja erittäin lyhyen aikajänteen sijoitushorisonttia. Tietokoneiden laskentatehon ylläpitämien teknologisten työkalujen avulla esimerkiksi osakkeiden ostamista ja myymistä voidaan korkean taajuuden kaupankäynnin strategioiden avulla käydä jopa sekunnin murto-osien aikana.
Tiedonsiirtoviiveen minimoimiseksi jotkut HFT-kauppiaat ovat jopa maksaneet siitä, että ne saavat sijoittaa fyysiset palvelimensa pörssien sisälle saadakseen markkinoiden datasyötteen millisekunteja muita nopeammin.


title: Ultranopea kaupankäynti

text: Tieteellinen tutkimus osaltaan puoltaa näkemystä siitä, että korkean taajuuden kaupankäynti parantaa rahoitusmarkkinoiden likviditeettiä ja tehokkuutta nopeuttamalla hinnanmuodostusta (ks. informationaalinen tehokkuus), mutta myös suhtautuu kriittisesti algoritmeillä toteutettavien kaupankäyntistrategioiden korkeaan keskinäiseen korrelaatioon lisäten ns. "salamaromahduksen" (engl. "Flash crash") riskiä rahoitusmarkkoilla. Kaupankäyntiä korkealla taajuudella on kritisoitu myös siksi, koska sen on koettu antavan ylivoimaista ja etuoikeutettua informationaalista asemaa rahoitusmarkkinoilla toimiville suurille hedgerahastoille ja investointipankeille pitkälle aikavälille sijoittavien yksityisten piensijoittajien kustannuksella.


title: Zhao Xintong

text: Zhao Xintong (s. 3. huhtikuuta 1997) on kiinalainen snooker-ammattilainen. Hänen suurin lyöntisarjansa on 145.


title: Chasseur-luokka

text: Chasseur-luokka oli Ranskan laivaston neljän aluksen muodostama hävittäjäluokka, jonka alukset valmistettiin 1909-1910. Ne olivat palveluksessa ensimmäisessä maailmansodassa. Luokan viides alus myytiin Perulle.


title: Chasseur-luokka

text: Lukuun ottamatta luokan nimikkoalusta "Chasseuria", jonka kattilat olivat edelleen hiilikäyttöiset, luokan alukset käyttivät polttoaineenaan öljyä. Koeajoissa ne ylittivät asetetun nopeuden selvästi parhaan tuloksen ollessa 31 solmua. Luokan suurin heikkous oli turbiinimoottoreiden rikkoutumisherkkyys.


title: Alfa Romeo Sprint

text: Alfa Romeo Sprint (alun perin Alfasud Sprint) on Alfa Romeon vuosina 1976–1989 valmistama coupé-korinen automalli, joka perustuu tekniikaltaan Alfa Romeo Alfasudiin. Se korvasi aiemman 105/115-sarjan, mutta ei saanut itselleen suoraa seuraajaa.


title: Alfa Romeo Sprint

text: Alfa Romeo Alfasud Sprint esiteltiin vuonna 1976, voimanlähteenään uusi 1,3-litrainen (75 hv) nelisylinterinen bokserimoottori. Vuonna 1978 esiteltiin kaksi uutta moottoria: alkuperäisen korvannut iskutilavuudeltaan hieman kasvanut 1,3-litrainen (79 hv) sekä uusi 1,5-litrainen (85 hv). Vuotta myöhemmin nämä moottorit saivat kaksoiskaasuttimet, ja tehot nousivat 86 ja 95 hevosvoimaan.


title: Alfa Romeo Sprint

text: Vuonna 1983 Alfasudin valmistuksen päätyttyä mallinimestä poistettiin Alfasud-viittaus, jolloin auton nimeksi jäi pelkkä Sprint. Ulkonäöllisiä uudistuksia olivat muoviset puskurit ja etusäleikkö. Tällöin myös 1,5-litraisen moottorin teho nousi 105 hevosvoimaan, ja vuodesta 1987 lähtien saatavana oli lisäksi 1,7-litrainen (114 hv) moottori.


title: Xiao Guodong

text: Xiao Guodong (, pinyin: Xiāo Guódòng; s. 10. helmikuuta 1989 Chongqing, Kiina) on kiinalainen snookerpelaaja. Xiao voitti snookerin alle 21-vuotiaiden maailmanmestaruuden vuonna 2007.


Lentopallon miesten 1-sarjakausi 2016–2017 pelattiin 14 joukkueen 2-kertaisena sarjana, jonka jälkeen 8 parasta jatkoi pudotuspelejä pääsystä liigakarsintaan ja 6 heikointa vastaavasti säilymisestä 1-sarjassa.


title: Lentopallon miesten 1-sarjakausi 2016–2017

text: 1-sarjan karsinnassa pelasivat 1-sarjan kaksi heikointa ja 2-sarjan kaksi parasta joukkuetta. Kaksi parasta selviytyi 1-sarjaan kaudelle 2017-2018. Karsinta pelattiin avausottelua lukuun ottamatta Varpaisjärven liikuntahallissa.


title: Pilvi-Sisko Vierros-Villeneuve

text: Pilvi-Sisko Vierros-Villeneuve (s. 1957 Pori) on suomalainen diplomaatti. Hän on ollut Suomen pysyvä edustaja EU:ssa 1. syyskuuta 2013 alkaen elokuun loppuun 2017, ja hän johtaa suurlähettiläänä Suomen pysyvää edustustoa Euroopan Unionissa (EUE). Sitä ennen hän oli Suomen suurlähettiläs Suomen Pariisin-suurlähetystössä 2009–2013. Hän aloitti ulkoministeriön palveluksessa vuonna 1984.


title: Pilvi-Sisko Vierros-Villeneuve

text: Vierros-Villeneuve on koulutukseltaan valtiotieteiden maisteri Helsingin yliopistosta ja on opiskellut Kansallisessa hallintokoulussa ENA:ssa 1988–1989. Aiemmin hän on ollut ulkoasiainsihteeri Suomen pysyvässä YK-edustustossa Genevessä, vuosina 1989–1992 lähetystöneuvos Pariisin-suurlähetystössä, 1993–1997 lähetystöneuvos ulkoasiainministeriön kauppapoliittisella ja poliittisella osastolla, 1997–2000 lähetystöneuvos Suomen pysyvässä EU-edustustossa, 2000–2004 poliittisen osaston asevalvontayksikön päällikkö ja 2005–2009 poliittisen osaston päällikkö.


title: Pia Rantala-Engberg

text: Pia Rantala-Engberg on suomalainen diplomaatti. Hän on Suomen kybersuurlähettiläs 1.syyskuuta 2015 alkaen. Ennen tehtävään siirtymistä Rantala-Engberg toimi Suomen Nato-suurlähettiläänä. Hän aloitti ulkoministeriön palveluksessa vuonna 1986.


title: Pia Rantala-Engberg

text: Rantala-Engberg oli Brysselissä, Pohjois-Atlantin liitossa (NATO), olevan erityisedustuston päällikön tehtävässä 2011–2015. Hän on toiminut aiemmin vuodesta 2008 lähtien Suomen Ramallahin-edustuston päällikkönä Palestiinalaisalueella. Suomessa hän on työskennellyt ulkoministeriössä Eurooppa-osastolla, kauppapoliittisella, poliittisella ja globaaliasioiden osastolla, jossa hän oli yleisten globaaliasioiden yksikön päällikkö vuosina 2004-2008. Vuonna 1992 Rantala-Engberg toimi Etyj-huippukokouksen kansainvälisen sihteeristön diplomaattisena neuvontajana ja vuosina 1993–1995 ulkoministeriön valtiosihteerin virkamiessihteerinä. Suomen edustustoissa Rantala-Engberg on työskennellyt Ramallah’n lisäksi Wienissä, Roomassa, Bonnissa ja Suomen YK-edustustossa New Yorkissa.


title: Pia Rantala-Engberg

text: Rantala-Engbergin puoliso on suurlähettiläs Per-Mikael Engberg.


title: Otmar Szafnauer

text: Otmar Szafnauer (s. 13. elokuuta 1964 Romania) on romanialainen Formula 1 -tallipäälikkö.


title: Otmar Szafnauer

text: Szafnauer on työskennellyt Fordilla vuosina 1986–1998 ja operatiivisena johtajana BAR:lla 1998–2001. Vuosina 2002–2008 hän toimi Hondan kilpa-autoilupuolen varatoimitusjohtajana. Lokakuusta 2009 kesään 2018 hän toimi Force India -F1-tallin operatiivisena johtajana, ennen siirtymistään uudelleen syntyneen tallin toimitusjohtajaksi ja tallipääliköksi.


title: Robert Fernley

text: Robert George "Bob" Fernley (s. 7. tammikuuta 1953) on brittiläinen Force India Formula 1 -tallin apulaistallipäällikkö. Fernley on toiminut tallin apulaistallipäällikön tehtävässään vuodesta 2009 lähtien.


title: Vesuviuksen observatorio

text: Vesuviuksen observatorio ("Osservatorio Vesuviano") on Etelä-Italiassa Napoliissa oleva vulkanologinen observatorio.


title: Vesuviuksen observatorio

text: Observatorion perusti Molempain Sisiliain kuningaskunnan kuningas Ferdinando II di Borbone vuonna 1841, ja se on maailman vanhin vulkanologinen observatorio. Alkuperäinen rakennus valmistui Vesuviuksen rinteelle lähelle tutkittavaa tulivuorta. Nykyään alkuperäinen rakennus on museokäytössä, ja uusi Vesuviuksen observatorio sijaitsee Napolin kaupungissa. Sieltä käsin tarkkaillaan Campanian alueen tulivuoria: Vesuviusta, Campi Flegreita ja Ischiaa. Vesuviuksen observatorio tekee tutkimusta vulkanologian lisäksi geofysiikan ja geokemian aloilla.


title: Magnus Stensås

text: Magnus Stensås (s. 5. heinäkuuta 1993) on norjalainen maastohiihtäjä.


title: Magnus Stensås

text: Stensås kilpaili maailmancupissa ensimmäisen kerran 11. maaliskuuta 2017 Oslossa 50 kilometrin perinteisen hiihtotavan kilpailussa, jossa hänen sijoituksensa oli 41:s.


title: Magnus Stensås

text: Skandinavia Cupissa Stensåsin paras sijoitus on toinen maaliskuussa 2017 Madonassa. Kauden 2016–2017 kokonaispisteissä hän sijoittui viidenneksi.


title: Magnus Stensås

text: Euroopan nuorten olympiafestivaaleilla hän oli toinen 10 kilometrin perinteisellä hiihtotavalla vuonna 2011.


title: Magnus Stensås

text: Norjan-mestaruuskilpailuissa Stensås on ollut parhaimmillaan 8:s maaliskuussa 2017 10 kilometrin vapaalla hiihtotyylillä.


title: Katja Pehrman

text: Katja Pehrman on suomalainen diplomaatti. Hän on ollut Suomen Etyj-suurlähettiläs 1.9.2013 lähtien ja inhimillisen ulottuvuuden komitean puheenjohtajana vuonna 2016. Hän aloitti ulkoministeriön palveluksessa vuonna 2002.


title: Katja Pehrman

text: Ennen Etyj-suurlähettilään tehtävää Pehrman toimi ulkoministeri Erkki Tuomiojan diplomaattiavustajana ja kabinettipäällikkönä. Aiemmin hän on työskennellyt ulkoministeriön poliittisella osastolla eri tehtävissä, muun muassa osaston päällikön ja alivaltiosihteerin virkamiessihteerinä. Pehrman on työskennellyt erityisesti turvallisuuspoliittisten kysymysten parissa muun muassa asevalvontayksikössä.


title: Katja Pehrman

text: Suomen ulkomaanedustustoissa Pehrman on työskennellyt Suomen pysyvässä YK-edustustossa New Yorkissa muun muassa Suomen EU-puheenjohtajuustehtävissä ja on palvellut Suomen pysyvässä Etyj-edustustossa Wienissä, jossa hän toimi Suomen Etyj-puheenjohtajuuden aikana muun muassa Etyj:n budjetti- ja hallintokomitean puheenjohtajana.


title: Agiá Sofiá (Pireus)

text:
Agiá Sofiá () eli Maniátika (Μανιάτικα) on Pireuksen kaupungin kaupunginosa Ateenan metropolialueella Kreikassa. Se sijaitsee noin kilometrin pohjoiseen Pireuksen keskustasta.
Agiá Sofiá on saanut nimensä siellä sijaitsevasta Agía Sofían eli Pyhän Viisauden kirkosta, joka rakennettiin vuosina 1898–1902. Kaupunginosan toinen nimi viittaa Mánin niemimaalta Peloponnesokselta peräisin olleisiin alueen ensimmäisiin asukkaisiin 1800-luvun lopulla ja 1900-luvun alkupuolella.


title: Agiá Sofiá (Pireus)

text: Agiá Sofiássa sijaitsee Ateenan metron rakenteilla oleva asema Maniátika.


title: Artemis Munikhian temppeli

text: Artemis Munikhian temppeli eli "Artemision" () oli antiikin aikainen Artemis-jumalattarelle omistettu temppeli Munikhiassa Pireuksen kaupungissa Kreikassa. Temppeli oli Pireuksen merkittävin.


title: Artemis Munikhian temppeli

text: Artemiin temppelin paikka on ollut käytössä jo neoliittisella kaudella. Artemiin kultti sai alkunsa paikalla viimeistään geometrisella kaudella 800-luvulla eaa. ja se kukoisti erityisesti varhaisella arkaaisella kaudella 700- ja 600-luvuilla eaa. Viimeistään klassisella kaudella 400-luvulla eaa. paikan jumalatar on yhdistetty Brauronin Artemiihin, ja kultti on kytkeytynyt erityisesti tyttöjen ja poikien aikuistumisriitteihin. Lisäksi paikallinen Artemis toimi Ateenan laivaston suojelijattarena, ja Kallimakhos viittaakin tähän "Hymnissään Artemiille" nimellä "limenoskopos", ”satamaa tarkkaileva”. On mahdollista, että Munikhian kultin painopiste siirtyi ajan kuluessa pois aikuistumisriiteistä, ja tämä kultti siirtyi Brauroniin samalla kun Munikhiassa keskityttiin sataman kulttiin. Pyhäkköön liittyi vuosittain Munikhion-kuussa vietetty Munikhia-juhla eli Munikhian Artemiin juhla. Artemiin lisäksi pyhäkkö on saattanut liittyä myös paikalliseen heerokseen nimeltä Munikhos, jolta Artemis oli saanut paikallisen epiteettinsä. Temppeli säilyi käytössä 100- tai 200-luvulle jaa. saakka.


title: Artemis Munikhian temppeli

text: Artemiin temppeli sijaitsi Pireuksen ja Ateenan sotasatamiin kuuluneen Munikhian sataman lounaispuolella pienellä niemellä, joka tunnetaan nykyisin Koumoundoúroksen niemenä. Temppelin paikalla sijaitsee nykyisin Pireuksen pursiseuran ("Istioploïkós Ómilos Peiraiós") rakennus. Paikalla oli pieni kalkkikivinen kukkula. Pyhäkölle johti kaksi tietä, toinen Pireuksen agoralta ja toinen Munikhian satamasta päin. Temppelin jäänteet löydettiin rakennustöiden yhteydessä vuonna 1935, mutta eivät ole nykyisin näkyvissä. Temppeli tunnetaankin pääasiassa antiikin aikaisten kirjallisten kuvausten perusteella.


title: Artemis Munikhian temppeli

text: Toisen tai kummankin Pireuksen arkeologisessa museossa olevan niin kutsutun Pireuksen Artemis -pronssiveistoksen on joskus ehdotettu olevan peräisin Artemis Munikhian temppelistä, mutta tästä ei ole varmuutta.


title: Kastélla (Pireus)

text:
Kastélla () eli Profítis Ilías (Προφήτης Ηλίας) on Pireuksen kaupungin kaupunginosa Ateenan metropolialueella Kreikassa. Se sijaitsee Pireuksen koillisosassa Fálironlahden rannalla.
Kastélla käsittää saman alueen kuin antiikin ajan Munikhia. Siihen kuuluu Kastéllan eli Profítis Ilíaksen kukkula, joka oli antiikin aikana linnoitettu kukkula. Nykyisen nimensä se on saanut paitsi linnoituksesta myös kukkulalla olevasta profeetta Elian kirkosta. Nykyaikana alue on tunnettu myös nimellä "Dexamení" (Δεξαμενή) siellä olevan suuren vesisäiliön mukaan.


title: Kastélla (Pireus)

text: Kastéllan kukkulalla on myös muun muassa Veákeion ulkoilmateatteri, johon mahtuu katsojaa. Sen puolikaarenmuotoinen katsomo on rakennettu antiikin kreikkalaisten teatterien mallin mukaan. Kastéllaa pidetään usein yhtenä Pireuksen kauneimmista alueista. Kaupunginosassa on sekä 1800-luvulla rakennettuja uusklassisia kartanoita että nykyaikaista rakennuskantaa. Laajasti otettuna Kastéllan kaupunginosaan kuuluu myös Mikrolímanon satama, joka sijaitsee kukkulan kaakkoispuolella.


title: Mikrolímano

text:
Mikrolímano () on Pireuksen kaupungin kaupunginosa sekä siellä oleva venesatama Ateenan metropolialueella Kreikassa. Se sijaitsee Pireuksen koillisosassa Fálironlahden rannalla. Mikrolímano voidaan lukea osaksi laajempaa Kastéllan kaupunginosaa.
Mikrolímano käsittää saman alueen kuin antiikin ajan Munikhian satama, ja sen satama toimii samassa luonnonsatamalahdessa. Bysanttilaisella ajalla satama tunnettiin nimellä "Fanári" (Φανάρι) todennäköisesti siksi, että siellä on ollut pieni majakka. Myöhemmin paikka on tunnettu myös nimillä "Koumoundoúroksen satama" (Λιμένας Κουμουνδούρου) sekä "Tourkolímano" (Τουρκολίμανο, ”Turkkilaissatama”).


title: Mikrolímano

text: Mikrolímanon satamalahti on ovaalinmuotoinen ja sen halkaisija on noin 260–300 metriä. Satama on nykyisin huvi- ja pienvenesatamana. Mikrolímanossa toimii muun muassa Pireuksen pursiseura ("Istioploïkós Ómilos Peiraiós").


title: Zean teatteri

text:
Zean teatteri oli antiikin aikainen teatteri Pireuksen kaupungissa Kreikassa. Se sijaitsi Pireuksen sotasataman Zean sataman länsipuolella, ja on saanut nimensä satamasta.
Zean teatteri rakennettiin hellenistisellä kaudella noin vuonna 200–100 eaa. Se oli kaupungin toinen teatteri Munikhian kukkulan länsirinteessä sijainneen suuremman ja vanhemman teatterin ohella. Zean teatteri on näistä kahdesta paremmin säilynyt. Teatteri oli normaali puolikaaren muotoinen kreikkalainen teatterirakennus, jonka keskellä oli pyöreä orkhestra ja sen takana skene eli näyttämörakennus. Teatterirakennuksen mallina oli mitä ilmeisimmin käytetty Ateenassa sijainnutta Dionysoksen teatteria, ja sen ulkoasu ja mittasuhteet vastaavat esikuvaansa. Teatterin katsomo avautui kaakkoon päin. Katsomo oli jaettu diazoma-käytävällä ala- ja yläosaan. Alaosa oli jaettu puolestaan portailla 13 sektoriin ja yläosa 24 sektoriin. Teatterirakennus oli tehty Pireuksen niemen paikallisesta kivestä.


title: Zean teatteri

text: Nykyisin teatterin raunioiden vieressä sijaitsee Pireuksen arkeologinen museo.


Zeus Soterin ja Athene Soteiran temppeli eli Diisōtērion () oli antiikin aikainen Zeukselle ja Athenelle omistettu temppeli Pireuksen kaupungissa Kreikassa. Temppeli oli Pireuksen merkittävimpiä.


title: Zeus Soterin ja Athene Soteiran temppeli

text: Zeuksen ja Athenen kultti perustettiin Pireukseen aikaisintaan vuonna 493/492 eaa. Kultti oli omistettu ”Zeus Pelastajalle” ja ”Athene Pelastajalle”. Paikan Zeuksen kultti kytkeytyi todennäköisesti Ateenan Agoralla Zeuksen stoassa harjoitettuun Zeus Eleutherioksen kulttiin. Kyseiselle Zeukselle uhrattiin silloin, kun oli saatu vapauttava päätös oikeudessa. Pireuksessa kultti oli suosiossa erityisesti 300-luvulla eaa.


text: Temppeliin liittyi vuosittainen Diisoteria-juhla, jota vietettiin aina Skiroforion-kuussa vuodenvaihteen tienoilla. Temppeli oli Pireuksen harvoja rakennuksia, jotka selvisivät roomalaisten hyökkäyksestä Sullan johdolla vuonna 86 eaa. Pausanias piti 100-luvulla jaa. temppeliä Pireuksen tärkeimpänä nähtävyytenä.


text: Temppeli sijaitsi jossakin Kantharoksen sataman eli Pireuksen kauppasataman lähellä, todennäköisesti suhteellisen lähellä nykyistä Pyhän Kolminaisuuden katedraalia sekä Plateía Koraís -aukiota. Temppelistä ei ole säilynyt nykyaikaan mitään, ja se tunnetaan pääasiassa antiikin aikaisten kirjallisten kuvausten perusteella.


text: Pireuksen arkeologisessa museossa olevan niin kutsutun Pireuksen Athene -pronssiveistoksen on joskus ehdotettu olevan peräisin Pireuksen Zeuksen ja Athenen temppelistä, mutta tästä ei ole varmuutta.


title: Samsung Galaxy S8

text: Samsung Galaxy S8 on Samsungin valmistama älypuhelin, joka julkaistiin 29. maaliskuuta 2017.


title: Samsung Galaxy S8

text: Samsungin lippulaivapuhelin Samsung Galaxy S8:n julkaisua viivästytettiin Note7:n akkukatastrofin vuoksi. Samsung julkisti Galaxy S8:n ja Galaxy S8+:n 29. maaliskuuta 2017 New Yorkissa. Suurin osa puhelimen tiedoista oli vuotanut internetiin jo ennen julkistusta.


title: Samsung Galaxy S8

text: Samsung Galaxy S8:n järjestelmäpiiri on joko Qualcomm Snapdragon 835 (4×2,35 & 4×1,9 GHz) tai Samsungin oma Exynos 8895 (4×2,3 & 4×1,7 GHz). Suomessa myytävässä mallissa on Exynos 8895 piiri. Galaxy S8:ssa on neljä fyysistä painiketta: virtanäppäin, äänenvoimakkuuden säätönäppäimet ja Bixby-puheapurin näppäin. Puhelin on Euroopassa saatavilla mustana (”Midnight Black”), hopeisena (”Arctic Silver”) ja haalean violettina (”Orchid Gray”). Galaxy S8:ssa on Samsungin oma Bixby-virtuaaliavustaja, joka tuki puhelimen julkaisuhetkellä vain englannin ja korean kieliä. Puhelimessa on etupuolella iirisskanneri ja takapuolella sormenjälkitunnistin.


title: Samsung Galaxy S8

text: Samsung Galaxy S8:ssa on 5,8 tuuman kulmista pyöreä näyttö. Se peittää suuren osan puhelimen etupuolesta, minkä takia Galaxy S8:ssa ei ole kotinäppäintä ja sormenjälkitunnistin on sijoitettu puhelimen takapuolelle. Kotinäppäin on toteutettu Galaxy S8:ssa virtuaalisesti näytön alalaitaan navigointinäppäinten ohella. Kotinäppäimen painaminen antaa kuitenkin värähtävän painallusvasteen. Galaxy S8:ssa ei ole näytön reunuksia puhelimen oikealla eikä vasemmalla laidalla. Näytön kuvasuhde on 18,5:9, kun älypuhelimissa näytön kuvasuhde on yleensä 16:9. Puhelimen HDR-teknologiaa tukeva näyttö on kestävää Gorilla Glass 5 -lasia.


title: Samsung Galaxy S8

text: Galaxy S8:ssa on 12 megapikselin optisella kuvanvakaimella varustettu takakamera, jonka aukon koko on f/1,7. Etukamerassa on 8 megapikseliä, jonka aukon koko on f/1,7. Molemmissa kameroissa on automaattitarkennus.


title: Samsung Galaxy S8

text: Samsung Galaxy S8:n ennakkomyynti alkoi julkistuspäivänä 29. maaliskuuta 2017. Puhelimen toimitukset alkavat ennakkotilaajille 20. huhtikuuta. Puhelin on yleisesti kaupoista saatavilla 28. huhtikuuta. Galaxy S8:n suositushinta on 829 euroa. Sen mukana toimitetaan AKG:n nappikuulokkeet.


title: Major League Baseball -kausi 2016

text: Major League Baseball kausi 2016 oli Major League Baseballin kausi, joka alkoi 3. huhtikuuta. Kauden ensimmäisen ottelun pelasivat St. Louis Cardinals ja Pittsburgh Pirates PNC Parkillä, Pittsburghissa. Runkosarja päättyi 2. lokakuuta.


title: Major League Baseball -kausi 2016

text: MLB:n 87. All stars -ottelu pelattiin 12. heinäkuuta San Diegossa, Kaliforniassa. Ottelussa ratkesi kotietu kauden World Series -ottelusarjassa. American League voitti ottelun juoksuin 4–2.


title: Major League Baseball -kausi 2016

text: Kausi päättyi 2. marraskuuta, kun Chicago Cubs savutti neljännen voittonsa Cleveland Indiansistä World Seriesissä. Chicago oli sarjassa jo 1–3 -tappiolla, josta se kolmella peräkkäisellä voitolla nousi mestaruuteen. Mestaruus oli seuran ensimmäinen sitten vuoden 1908.


title: Major League Baseball -kausi 2016

text: Wild card games:


title: Carrie Lam

text: Carrie Lam (s. 13. toukokuuta 1957 Brittiläinen Hongkong) on hongkongilainen poliitikko ja virkanainen. Hän on tehnyt pitkän uran Hongkongin hallinnon eri tehtävissä ja virastoissa. Hänet valittiin 2017 alueen hallintojohtajaksi. Sitä ennen Lam toimi muun muassa kehitysministerinä ja hallituksen pääsihteerinä.


title: Carrie Lam

text: Carrie Lam syntyi Hongkongissa vuonna 1957. Perheessä oli viisi lasta, jotka kasvoivat suhteellisen köyhissä oloissa ahtaassa vuokratalossa. Lam sai katolisen kasvatuksen ja kävi koulunsa St. Francis’ Canossian Collegessa.


title: Carrie Lam

text: Lam opiskeli Hongkongin yliopistossa. Hänen pääaineensa oli aluksi sosiaalityö, mutta hän vaihtoi sen sosiologiaksi. Hän osallistui opiskeluaikanaan protesteihin, joissa vastustettiin köyhien veneasukkaiden häätämistä Yau Ma Teista.


title: Carrie Lam

text: Lam valmistui vuonna 1980 ja aloitti uransa virkanaisena. Vuosina 1981–1982 hän kävi vuoden mittaisen kehitysmaatutkimuksen diplomikurssin. Uransa alkuvaiheissa Lam toimi erilaisissa tehtävissä lääketieteen, terveyden, hallinnollisten alueiden ja turvallisuuden parissa. Lam toimi 1990-luvulla lähes seitsemän vuotta valtiovarainvirastossa, jossa hän osallistui muun muassa budjettisuunnitteluun ja menojen hallintaan.


title: Carrie Lam

text: Lam valittiin elokuussa 2000 hallinnon sosiaalihuollon vastaavan osaston johtajaksi. Hänen kolme vuotta kestänyt aikansa oli hankala, sillä Hongkongia vaivasi korkea työttömyys ja alueen talous oli pahasti alijäämäinen. Hongkongin SARS-epidemian aikana Lam perusti kolmen muun henkilön kanssa We Care Education Fundin, joka keräsi 80 miljoonaa Hongkongin dollaria sairauden takia orvoiksi jääneen lasten koulutukseen.


title: Carrie Lam

text: Lam nimitettiin marraskuussa 2003 asutuksen, kaavoituksen ja maa-alueiden pysyväksi sihteeriksi. Hän muutti syyskuussa 2004 Lontooseen, kun hänet valittiin Hong Kong Economic and Trade Officen pääjohtajaksi. Hänen vastuullaan oli Hongkongin taloudellisten etujen edistäminen Britanniassa ja 16 muussa Euroopan valtiossa.


title: Carrie Lam

text: Lam palasi marraskuussa 2006 Hongkongiin sisäasioiden pysyväksi sihteeriksi. Virkanaisuraltaan hän siirtyi hallitustehtäviin heinäkuussa 2007, kun hän aloitti Hongkongin kehitysministerinä. Mediassa hän on saanut lempinimen ”rautarouva”, sillä hän päättäväisesti pyrkii saamaan tahtonsa läpi. Lamin tahto näkyi muun muassa kehitysministerinä, kun hän osoitti kovuuttaan Queen’s Pierin purkamista vastustaneisiin protestoijiin.


title: Carrie Lam

text: Lam nousi 2012 Hongkongin hallinnon toiseksi vaikutusvaltaisemmalle paikalle, kun hänet valittiin hallituksen pääsihteeriksi. Pääsihteerinä Lam johti lokakuussa 2014 neuvotteluja Hongkongin mielenosoitusten johtajien takia. Neuvotteluissa ei kuitenkaan onnistuttu löytämään yhteisymmärrystä.


title: Carrie Lam

text: Lam valittiin maaliskuussa 2017 Hongkongin hallintojohtajaksi. Hän sai 777 ääntä 1 194:stä mahdollisesta. Hongkongin johtajan vaaleissa voi äänestää vain vaalikomitean jäsenet, jotka ovat pääosin Kiinalle uskollisia. Kansan parissa tehtyjen mielipidemittauksien mukaan Lam oli John Tsangin jäljessä.


title: Carrie Lam

text: Carrie Lam on naimisissa matemaatikko Lam Siu-porin kanssa. He tapasivat, kun Carrie Lam opiskeli Cambridgen yliopistossa. Lam Siu-por asuu Englannissa, jossa asuvat myös pariskunnan molemmat pojat. Carrie Lam on itse kertonut muutamia kertoja, että eläköidyttyään aikoo muuttaa perheensä luokse Englantiin.


title: 505 Games

text: 505 Games on italialainen videopelien julkaisija. Yhtiö on aiemmin tunnettu nimellä 505 GameStreet ja julkaisemisen lisäksi on myös kehittänyt joukon pelejä.


title: 505 Games

text: Yhtiö omistaa oikeudet Starbreeze Studiosin kehittämään palkittuun -peliin.


title: Starbreeze Studios

text: Starbreeze Studios on ruotsalainen videopelien kehittäjä.


title: Starbreeze Studios

text: Yhtiö on tullut tunnetuksi "Riddick" pelien kehittäjänä: ja .


title: Starbreeze Studios

text: Yhtiö on ostanut ja Payday 2 -pelien kehittäjän Overkill Softwaren vuonna 2012.


title: Starbreeze Studios

text: Yhtiö myi oikeudet palkittuun -peliin 505 Games yhtiölle.


title: Starbreeze Studios

text: Vuonna 2017 yhtiö on julkaissut "".


title: Andy Stevenson

text: Andy Stevenson on brittiläinen Force India Formula 1 -tallin tiimimanageri. Stevenson aloitti uransa mekaanikkona Jordanilla vuonna 1991. Sen jälkeen hän toiminut Midlandin, Spykerin ja nykyisin Force India -tallin tiimimanagerina.


title: Suomen Pelinkehittäjät

text: Suomen Pelinkehittäjät ry on suomalainen pelinkehittäjien yhdistys. Yhdistyksen jäseniä ovat suomalaiset peliyhtiöt ja sen kotipaikka on Helsinki.


title: Suomen Pelinkehittäjät

text: Yhdistys on järjestänyt Finnish Game Awards -palkintogaalan yhdessä suomalaisen kattojärjestön Neogamesin kanssa vuodesta 2014.


title: Simon Roberts

text: Simon Roberts (s. 27. syyskuuta 1962) on brittiläinen McLarenin Formula 1 -tallin operatiivinen johtaja. Roberts aloitti uransa McLarenilla vuonna 2003, ja vuodet 2004–2008 hän toimi tallin operatiivisena johtajana. Vuonna 2009 hän toimi puolestaan Force India -tallin operatiivisena johtaja. Vuonna 2010 hän palasi takaisin McLarenille samaan tehtävään.


title: Brøderbund

text: Brøderbund Software, Inc. (usein kirjoitettu vain Broderbund) on yhdysvaltalainen videopelien kehittäjä ja ohjelmistotalo, joka on perustettu vuonna 1980. Videopelien lisäksi yritys on kehittänyt opetusohjelmia sekä työkalusovelluksia.


title: Brøderbund

text: Yhtiö on tullut tunnetuksi "Choplifter", "Lode Runner" ja alkuperäisen "Prince of Persia" -videopelien kehittäjänä, sekä Carmen Sandiego oppimispelistä.


title: Brøderbund

text: The Learning Company osti yhtiön vuonna 1998.


title: Islamisaatio

text: Islamisaatio ( "") on yhteiskunnan prosessi, jossa yhteiskunta muuttuu islamin suuntaan. Tällaista on tapahtunut muun muassa Sudanissa, Pakistanissa, Iranissa, Malesiassa ja Algeriassa. Nykykäytössä termillä joskus tarkoitetaan oletettua islamilaisen yhteiskunnallisen ja poliittisen järjestelmän tyrkyttämistä maahan, jolla on erilainen alkuperäinen yhteiskunnallinen ja poliittinen tausta.


title: Islamisaatio

text: Koko maailman islamisoiminen on jihadistisen liikkeen pitkän tähtäimen tavoite.


title: Islamisaatio

text: Suomessa islamisaatiosta on varoitellut perussuomalaisten varapuheenjohtaja Laura Huhtasaari.


title: Käsienpesu

text: Käsienpesu on käsien puhdistamista lian tai mikro-organismien poistamiseksi. Käsienpesua voi harjoittaa vedellä tai vedettä, toisten nesteiden avulla tai saippuan kanssa. Tilanteissa, jossa hanavettä tai saippuaa ei ole mahdollista saada, muita vaihtoehtoja käsienpesuun ovat muun muassa veden kaataminen riippuvasta kanisterista tai tuhkan käyttäminen veden sijasta.


title: Luettelo Enixin julkaisemista videopeleistä

text: Tämä on luettelo Enixin julkaisemista videopeleistä.


title: Luettelo Squaren julkaisemista videopeleistä

text: Tämä on luettelo Squaren julkaisemista videopeleistä.


title: Luettelo 505 Gamesin videopeleistä

text: Tämä on luettelo 505 Gamesin julkaisemista videopeleistä.


The Chronicles of Riddick: Escape from Butcher Bay on ensimmäisen persoonan toiminta- ja hiiviskelypeli, jonka on kehittänyt Starbreeze Studios.


title: The Chronicles of Riddick: Escape from Butcher Bay

text: Peli on julkaistu Xbox ja Windows -alustoille vuonna 2004.


text: Pelissä on nimekkäitä ääninäyttelijöitä kuten Vin Diesel ja Xzibit ja se on voittanut huomioitavia palkintoja kuten Golden Joystick Awards sekä Spike Video Game Awards.


title: Versailles’n observatorio

text: Versailles’n observatorio () on Versailles’n yliopistoon sidoksissa oleva tähtitieteellinen observatorio. Se rakennettiin Ranskan Guyancourtiin vuonna 2009. Observatorion tutkimus painottuu ilmastonmuutokseen ja kestävään kehitykseen.


title: Engberg

text: Engberg on muun muassa seuraavien henkilöiden sukunimi:


title: Kenttäkirkko

text: Kenttäkirkko eli matkakirkko on sotilasosaston mukana siirtyvä uskonnonharjoitustila. Se sijoitetaan sotaväen pysähdyspaikalle, sotilasleiriin tai varuskuntaan joko valmiiseen rakennukseen, ulos pystytettyyn telttakatokseen tai avoimeen ulkotilaan. Varuskunnan kenttäkirkossa järjestetään hartauksia varusmiehille ja puolustusvoimien henkilökunnalle.


title: Kenttäkirkko

text: Suomessa ortodoksisen kenttäkirkon ikonostaasi ja muu kirkollinen esineistö oli useimmiten hyvin yksinkertainen ja edullisesti hankittu. Kirkon ikonostaasi oli kokoontaitettava, jotta sen kuljetus sujuisi helposti. Ikonit puolestaan oli maalattu kankaalle tai ne olivat painokuvia. Esineistön laatu ja upeus riippui sotilasseurakunnan ja sen kenttäkirkon varallisuudesta ja se puolestaan saatujen lahjoitusten suuruudesta.


title: Kenttäkirkko

text: Suomessa varhaisimmat tiedot venäläisistä ortodoksisista sotilaskirkoista ovat Suuren Pohjan sodan ajalta. Vuosina 1700–1721 käydyn sodan aikoihin niitä oli Käkisalmessa jo vuosina 1695–1710 sekä Viipurissa ja Savonlinnassa vuoden 1710 jälkeisenä aikana. Niihin aikoihin venäläiset eivät perustaneet vallattuun maahan pysyviä sotilaskirkkoja muualle paitsi rajalinnoituksiin, vaan kirkollinen toiminta järjestettiin joukkojen mukana siirtyneissä kenttäkirkoissa. Sellainen pystytettiin sotaväen pysähdyspaikalle joko valmiiseen rakennukseen tai ulos telttakatokseen. Vasta 1808–1809 käydyn Suomen sodan jälkeen Venäjän keisarikunnan alaiseen Suomen suuriruhtinaskuntaan tuli armeijan mukana sotilaskirkkoja lähes jokaiseen kolkkaan. Sotilaiden mukana tuli ortodoksinen uskonto ja heitä seurasivat virkamiehet palvelusväkensä kanssa sekä kauppiaat. Sotilaiden mukana ortodoksisen kirkon toiminta ulottui aina Ahvenanmaalle ja Tornioon saakka. Venäläisjoukkojen asemapaikat vakiintuivat kaupunkeihin ja linnoituksiin vuoteen 1830 mennessä, mikä mahdollisti kenttäkirkkojen toiminnan vakiintumisen. Suomen ensimmäinen venäläinen siviiliseurakunta perustettiin Helsinkiin ja seurakunnan käyttöön valmistui Pyhän Kolminaisuuden kirkko 1827.


title: Kenttäkirkko

text: Suuren Pohjan sodan aikana venäläiset joukot etenivät Turun kautta Ahvenanmaalle. Syksyllä 1719 Ruotsin ja Venäjän edustajat neuvottelivat rauhasta Vårdön pitäjän Lövön kylässä. Tapahtumasta käytetään nimitystä Ahvenanmaan kongressi. Venäläisten neuvottelijoiden käyttöön rakennettiin tilapäinen kenttäkirkko, joka oli muodoltaan pyöreä. Yksinkertaisen rakennelman muodosti puisen rungon varaan pingotettu purjekangas ja näin säältä suojattuun tilaan sijoitettiin mukana tuodut kirkolliset tavarat. Savonlinnassa sijaitsevassa Olavinlinnassa toimi kenttäkirkko 1714–1721. Se oli sijoitettu entiseen luterilaiseen kappeliin ja pyhitetty profeetta Elialle.


title: Kenttäkirkko

text: Varhaisin kirjallinen merkintä Loviisassa sijaitsevasta Jumalansynnyttäjän Kasanilaisen ikonin kirkosta on vuodelta 1795, jolloin se kuului Haminassa majailleelle Velikolutskin muskettirykmentille. Vuonna 1833 rykmentin sijoituspaikaksi tuli Loviisan Svartholma. Siellä kenttäkirkko sai tilat 1755 rakennetusta upseerikasarmista. Nykyisin tämä Loviisan ortodoksinen kirkko on melkoinen harvinaisuus, sillä se on yksi kolmesta Suomessa säilyneestä ortodoksisesta kenttäkirkosta.


title: Zhaodong

text: Zhaodong on kiinassa sijaitseva kaupunki, jonka asukasluku on noin 100 000 ihmistä. Zhaodong sijaitsee Heilongjiangin alueella Lounais-Kiinassa.


title: Olipa kerran elämä (suomalainen televisiosarja)

text: Olipa kerran elämä on Henkka Hyppösen yhdessä Kalle Lambergin kanssa luotsaama koko perheen tietovisa.


text: Olipa kerran elämä pureutuu ihmismieltä hämmästyttäviin ja kummastuttaviin seikkoihin ja ilmiöihin. Mukana jokaisessa jaksossa on myös kolme julkkisvierasta.


title: Pembroken linna

text: Keskiaikainen Pembroken linna sijaitsee Pembrokessa Walesissa. Roger de Montgomery valloitti alueen vuonna 1094 ja hänen poikansa Arnulf de Montgomery rakennutti linnan 1094–1096 välisenä aikana. Jaarlin arvonimi ja linna päätyivät avioliiton kautta William Marshalille, jonka aikana linnaa laajennettiin merkittävästi. Jaarlikunta päätyi kruunulle vuonna 1389 ja jaarliksi nimitettiin vuonna 1453 Jasper Tudor, joka oli kuningas Henrik VI:n velipuoli. Hänen veljenpoikansa ja tuleva kuningas Henrik VII syntyi linnassa 1456.


title: Pembroken linna

text: Linnaa alettiin kunnostaa kenraalimajuri Ivor Philippsin ostettua sen 1928. Se on Grade I -luokan suojelukohde.


title: Elina Helkala

text: Elina Helkala (s. 1987) on kuusankoskelaissyntyinen, nykyisin Turussa asuva kuvataiteilija. Hänellä on myös kuva- ja mediataiteen ja muinaistekniikan artesaanin koulutus. Helkalan kuvittamalle ja hänen puolisonsa Ilari Aallon kirjoittamalle tietokirjalle "Matkaopas keskiajan Suomeen" (Atena Kustannus 2015) myönnettiin vuonna 2016 tiedonjulkistamisen valtionpalkinto. Vuonna 2017 pariskunnalta ilmestyi Suomen muinaisjäännöksiä esittelevä tietokirja "".


title: Elina Kujansuu

text:
Elina Kujansuu (s. 22. kesäkuuta 1976 Tampere) on nokialainen kuvataiteilija, joka maalaa öljyvärillä akryylilevyille. Hänen teoksiinsa liittyvät usein myös lehtikullalla ja -hopealla käsitellyt pinnat. Kujansuun maalauksissa esiintyy usein lehmiä ja muita eläimiä. Hänen teoksiaan on ollut esillä Taidekeskus Salmelassa .
Kujansuu on Suomen Taidemaalariliiton ja Tampereen Taiteilijaseuran jäsen.
Hän on valmistunut helsinkiläisestä Alfa-Art taideoppilaitoksesta 2012.


title: Metyyliaminolevulinaatti

text: Metyyliaminolevulinaatti (CHNO) on estereihin kuuluva orgaaninen yhdiste. Rakenteeltaan se on aminolevuliinihaposta ja metanolista muodostunut esteri. Yhdistettä voidaan käyttää lääketieteessä eräiden ihosairauksien fotodynaamisessa hoidossa.


title: Metyyliaminolevulinaatti

text: Metyyliaminolevulinaatti on aihiolääke, joka metaboloituu iholla muodostaen lopulta protoporfyriini IX:ää. Protoporfyriini IX on fotosentisaattori, joka katalysoi punaisen valon vaikutuksesta reaktiivisten radikaalien muodostumista. Nämä radikaalit tuhoavat epänormaaleja soluja esimerkiksi aurinkokeratoosin hoidossa. Aminolevuliinihappo toimii samalla tavoin, mutta lipofiilisemmän metyyliaminolevulinaatin etuna on, että se tunkeutuu paremmin ihon soluihin ja on selektiivisempi syöpäsoluja kohtaan. Kylmähoitoon verrattuna hoito metyyliaminolevulinaatilla on huomattavasti tehokkaampi. Yhdysvalloissa metyyliaminolevulinaatti on hyväksytty aurinkokeratoosien fotodynaamiseen hoitoon. Tämän lisäksi sitä käytetään useissa Euroopan maissa, Australiassa ja Uudessa-Seelannissa basaalisolukarsinoomien hoitoon. Myös yhdisteen käyttöä vaikean aknen fotodynaamisessa hoidossa on tutkittu.


title: Metyyliaminolevulinaatti

text: Metyyliaminolevulinaattia voidaan valmistaa metanolista ja aminolevuliinihapon hydrokloridisuolasta tionyylikloridin avulla.


title: Kauhajärven kirkko (Lapua)

text: Kauhajärven kirkko on Lapuan Kauhajärvellä sijaitseva kyläkirkko. Nykyinen vuonna 1983 valmistunut kirkko on paikallaan toinen. Sen ovat suunnitelleet arkkitehdit Erkki Karvala, Matti Silvennoinen ja Markku Koskinen. Erillisen kellotapulin on suunnitellut Alvar Aalto, tapuli valmistui vuonna 1923. Kellotapuliin on kiinnitetty vaivaispoika vuodelta 1869. Sen tekijä on jäänyt tuntemattomaksi.


title: Kauhajärven kirkko (Lapua)

text: Kirkon vieressä on kylän hautausmaa ja sankarihaudat. Sankarimuistomerkki on paljastettu v.1950 ja sen suunnitteli kuvanveistäjä Kaarlo Lamminheimo.


title: Kauhajärven kirkko (Lapua)

text: Kauhajärven ensimmäinen kyläkirkko rakennettiin vuosina 1867–1868. Se paloi tuhopolton seurauksena 22. toukokuuta 1981. Vaivaispoika ja kellotapuli onnistuttiin säästämään tulelta. Heti tulipalon jälkeen kyläkirkon hallintokunta päätti yksimielisesti, että palaneen kirkon tilalle rakennetaan uusi kirkko. Tämä rakennettiin talkoovoimin.


title: Kiinan Grand Prix 2017

text: Kiinan Grand Prix 2017 (virallisesti 2017 Formula 1 Heineken Chinese Grand Prix) oli Formula 1 -kauden 2017 toinen osakilpailu. Se ajettiin 9. huhtikuuta 2017 Shanghai International Circuit -radalla Shanghaissa.


title: Kiinan Grand Prix 2017

text: Kilpailun voittoon ajoi Mercedeksen Lewis Hamilton ennen Ferrarin Sebastian Vettelia ja Red Bullin Max Verstappenia. Kilpailussa ajettiin 56 kierrosta ja se oli Formula 1 -historian 14. Kiinan Grand Prix. Kilpailun hallitseva voittaja oli uransa kauteen 2016 lopettanut Nico Rosberg. FIA:n tuomaristossa viikonlopun ajan toimivat Mika Salo, Paul Gutjahr, Enzo Spano ja Zheng Honghai.


title: Kiinan Grand Prix 2017

text: Formula 1 -sarjassa kaudella 2017 on käytössä seitsemän erilaista rengassarjaa: viidet renkaat on tarkoitettu kuivalle kelille ja väli- ja sadekelin renkaat on tarkoitettu märälle radalle. Pirelli valitsi kauden 2017 toiseen osakilpailuun kuivan kelin rengasseoksista punaraitaiset superpehmeät renkaat, keltaraitaiset pehmeät renkaat sekä valkoraitaiset keskikovat renkaat. Sääntöjen mukaan Pirelli toimittaa kilpailuviikonloppuun talleille kolme sadekelin rengassarjaa, neljä välikelin rengassarjaa ja yhden rengassarjan jokaisesta kolmesta kuivan kelin rengasseoksesta. Lisäksi tallit saavat vapaasti valita 10 rengassarjaa kolmesta Pirellin valitsemasta kuivan kelin rengasseoksesta.


title: Kiinan Grand Prix 2017

text: Kausi 2017 oli alkanut Australian GP:stä, jonka oli voittanut Ferrarin Sebastian Vettel viime kaudet Formula 1 -sarjaa hallinneen Mercedes -tallin kuljettajien sijan. Ferrarin edellisestä voitosta oli ehtinyt kulua puolitoista vuotta. Ferrari johti avauskilpailun jälkeen valmistajien MM-sarjaa 37 pisteellä. Toisena oli Mercedes, jolla oli 33 pistettä. Sebastian Vettelin voiton ansiosta MM-sarjan johdossa oli Ferrari-tallin kuljettaja ensimmäistä kertaa viiteen vuoteen. Viimeksi Ferrari-kuljettaja oli johtanut MM-sarjaa kaudella 2012, kun Fernando Alonso oli MM-sarjan kärjessä ennen Korean GP:tä.


title: Kiinan Grand Prix 2017

text: Sauber ilmoitti, että Pascal Wehrleinin loukkaantumisen takia tallin toista autoa ajaa Ferrarin varakuljettaja Antonio Giovinazzi. Giovinazzi oli ajanut Sauberilla myös Australian Grand Prix’ssä, missä hän sijoittui 12:nneksi ja hänen tallikaverinsa Marcus Ericsson keskeytti kilpailun 21. kierroksella. Wehrlein oli loukkaantunut tammikuussa Race of Champions -kilpailussa. Hän kertoi Australiassa, että vamma ei sinänsä estä ajamista, mutta hän ei ole harjoittelutauon vuoksi täydessä kunnossa.


title: Kiinan Grand Prix 2017

text: Kilpailuviikonlopun alkua piti odottaa tuntikausia sumun takia. Perjantaiaamun ensimmäisissä harjoituksissa autot ehtivät vain käydä radalla ennen kuin harjoitukset keskeytettiin punaisilla lipuilla. Sumun takia pelastushelikopterin oli mahdotonta lentää sairaalaan turvallisesti, joten harjoituksia ei voitu viedä läpi suunnitellusti.


title: Kiinan Grand Prix 2017

text: Ahkerimmatkin kuljettajat ehtivät ajaa perjantain ensimmäisissä harjoituksissa vain kahdeksan kierrosta. Nopeimman ajan 1.50,491 välikelin renkailla ajoi Red Bullin Max Verstappen lähes 1,6 sekunnin erolla Williamsin Felipe Massaan. Ferrarin Kimi Räikkönen ja Sebastian Vettel sekä Mercedeksen Lewis Hamilton ajoivat vain yhden installaatiokierroksen. Valtteri Bottas ajoi Mercedeksellä neljä kierrosta. Vaikka harjoitukset jäivät lyhyiksi, niiden aikana nähtiin muutamia pyörähdyksiä. Muun muassa Renault’n Nico Hülkenbergin auto jäi pohjastaan kiinni pysäytyssoraan, kun hän pyörähti ulos radalta.


title: Kiinan Grand Prix 2017

text: Perjantain toiset harjoitukset peruttiin heikon sään vuoksi, vaikka autot olisivatkin pystyneet ajamaan radalla. Pelastushelikopteri ei kuitenkaan voinut lentää 38 kilometrin päässä sijaisevaan sairaalaan, joten FIA:n kilpailunjohtaja Charlie Whiting päätti peruuttaa harjoitukset sääntöjen mukaisesti. Edellisen kerran näin oli käynyt vuoden 2015 Yhdysvaltojen GP:n yhteydessä, jolloin perjantain toiset harjoitukset jouduttiin myös perumaan.


title: Kiinan Grand Prix 2017

text: Perjantaina harkittiin myös kilpailupäivän siirtämistä lauantaiksi, koska sunnuntaiksi oli luvattu jopa perjantaita enemmän sumua. FIA kuitenkin päätti, että kilpailu ajettaisiin normaalisti sunnuntaina, koska FIA:n tutkimien sääennustusten mukaan sumun ei pitäisi silloin enää haitata helikopterilentoja.


title: Kiinan Grand Prix 2017

text: Perjantain harjoitusten ongelmien vuoksi lauantain harjoitukset olivat talleille erittäin kiireiset. Ferrari hallitsi kolmansia harjoituksia, ja tallin kuljettajat olivat tuloslistan kärjessä Sebastian Vettelin johdolla. Mercedeksen Valtteri Bottas ja Lewis Hamilton seurasivat Ferrareita sijoilla kolme ja neljä. Felipe Massa sijoittui viidenneksi ennen Red Bull -kaksikkoa, Max Verstappenia ja Daniel Ricciardoa. Massan tallikaveri Lance Stroll ajoi harjoitusten kahdeksanneksi nopeimman ajan. McLaren Hondan Fernando Alonso ja Stoffel Vandoorne taistelivat viimeisistä sijoituksista yhdessä Sauber-tallin kuljettajien Marcus Ericssonin ja Antonio Giovinazzin kanssa.


title: Kiinan Grand Prix 2017

text: Ensimmäisessä aika-ajo-osiossa olivat mukana kaikki 20 kuljettajaa. Viisi huonoimmin sijoittunutta tippui, ja 15 nopeinta jatkoi toiseen osioon. Ensimmäinen osio kesti 18 minuuttia. Lauantain aika-ajot ajettiin auringonpaisteessa. Kiinassa oli käytössä superpehmeät, pehmeät ja keskikovat renkaat. Haasin Romain Grosjean pyörähti ensimmäisessä osiossa radan pääsuoralla, ja hänen renkaansa puhkesi. Red Bullin Max Verstappen kärsi ensimmäisessä osiossa moottoriongelmista, eikä saanut ajettua kunnollista aikaa, niinpä hän putosi jo ensimmäisessä osiossa ja sijoittui 19. sijalle. Aivan ensimmäisen osion lopulla Antonio Giovinazzi menetti autonsa hallinnan samassa kohdassa kuin Grosjean ja ajoi seinään. Giovinazzin auto romuttui täysin, ja radan pääsuora tuli täyteen romua. Giovinazzi sijoittui 15:nneksi ja olisi päässyt jatkamaan toiseen osioon, mutta ei pystynyt osallistumaan siihen autoon syntyneiden vaurioiden takia. Ensimmäisen osion jälkeen aika-ajoista putosivat Verstappenin lisäksi 16:nneksi sijoittunut Stoffel Vandoorne, 17:nneksi sijoittunut Grosjean, 18:nneksi sijoittunut Jolyon Palmer ja 20:nneksi jäänyt Esteban Ocon. Red Bull ilmoitti ensimmäisen osion jälkeen, että Verstappenin autossa oli moottorin ohjelmistovika. Ensimmäisen osion nopein oli Ferrarin Sebastian Vettel.


title: Kiinan Grand Prix 2017

text: Toisen aika-ajo-osion alkua lykättiin kymmenellä minuutilla, koska radan seinämää piti korjata Giovinazzin ulosajon jäljiltä. Lisäksi Romain Grosjean ja Jolyon Palmer joutuivat tuomariston tutkintaan, koska he eivät hidastaneet keltaisten lippujen aikana. Molemmat kuljettajista saivat myös viiden lähtöruudun rangaistukset sunnuntain kilpailuun. Giovinazzi sai myös viiden lähtöruudun rangaistuksen, koska hänen autonsa vaihdelaatikko piti vaihtaa ulosajon jälkeen. Toisen osion nopein oli jälleen Ferrari-kuljettaja, tällä kertaa Kimi Räikkönen, ja hänen jälkeensä tulivat saman tallin Vettel ja Mercedeksen Lewis Hamilton ja Valtteri Bottas. Toisessa osiossa putosivat Carlos Sainz, Kevin Magnussen, Fernando Alonso, Marcus Ericsson ja Antonio Giovinazzi.


title: Kiinan Grand Prix 2017

text: Kolmanteen osioon selviytyi kymmenen nopeinta toisesta osiosta. Huomattavaa oli, että kymmenen parhaan joukossa oli seitsemän eri tallia. Paalupaikalle ajoi Mercedeksen Lewis Hamilton ajalla 1.31,678. Sitä ennen Shanghain radan nopein kierros oli ollut Michael Schumacherin vuonna 2004 ajama 1.32,238. Paalupaikka oli Hamiltonin uran 63. ja kuudes peräkkäinen. Sebastian Vettel ajoi toiseen ruutuun ennen Valtteri Bottasta, joka hävisi Vettelille vain sekunnin tuhannesosan. Kimi Räikkönen sijoittui neljänneksi. Kolmanteen lähtöriviin, sijoille viisi ja kuusi ylsivät Red Bullin Daniel Ricciardo ja Williamsin Felipe Massa.


title: Kiinan Grand Prix 2017

text: Lähtöruudukkoon ajettaessa Max Verstappenin auto varoitti vaihdelaatikon viasta, ja osalla kuljettajista oli autossaan välikelin ja osalla kuivan kelin renkaat. Kilpailuun lähtivät välikelin renkailla kaikki muut paitsi Carlos Sainz, jolla oli kuivan kelin renkaat. Myös Jolyon Palmer vaihtoi kuivan kelin renkaat lämmittelykierroksen jälkeen.


title: Kiinan Grand Prix 2017

text: Kilpailun ensimmäisessä mutkassa Bottas haastoi Vettelin, mutta Vettel onnistui pitämään toisen sijan. Räikkönen puolestaan putosi yhden sijan, kun Ricciardo pääsi ohi. Ensimmäisten mutkien jälkeen Lance Stroll joutui keskeyttämään kilpailun, kun Sergio Pérez osui hänen autonsa takarenkaaseen ja Stroll ajautui pysäytyssoralle. Tämän johdosta radalle tuli virtuaalinen turva-auto. Lisäksi Vettel joutui tuomariston tutkintaan, koska hänen autonsa oli ollut lähdössä lähes kokonaan lähtöruudun ulkopuolella. Vettel ei kuitenkaan saanut rangaistusta.


title: Kiinan Grand Prix 2017

text: Neljännellä kierroksella Sauberin Antonio Giovinazzi ajoi pääsuoralla vesiliirron seurauksena seinään ja pääsuora tuli täyteen romua. Turva-auto tuli radalle ja autot joutuivat kiertämään sen takana varikon kautta pääsuoran sijaan. Turva-auton takana ajettaessa Bottas pyörähti ja putosi 12. sijalle. Kun turva-auto poistui radalta seitsemännellä kierroksella, Hamilton johti kilpailua ennen Daniel Ricciardoa ja Räikköstä. Max Verstappen ohitti seuraavalla kierroksella Räikkösen, ja niin hän oli noussut 16. sijalta jo kolmanneksi. Nico Hülkenberg sai viiden sekunnin aikarangaistuksen ohittamisesta virtuaalisen turva-auton aikana ja 10 sekunnin aikarangaistuksen ohittamisesta turva-auton takana.


title: Kiinan Grand Prix 2017

text: 20. kierroksella Vettel ohitti Räikkösen ja siirtyi neljänneksi. Kaksi kierrosta myöhemmin hän ohitti Ricciardon, ja samalla heidän autojensa renkaat koskettivat toisiaan. Kierroksella 28 Vettel ohitti Verstappenin ja nousi toiseksi Verstappenin jarrutuksen mentyä pitkäksi. Fernando Alonso keskeytti 34. kierroksella.


title: Kiinan Grand Prix 2017

text: Kilpailun voitti 56 kierroksen jälkeen Mercedeksen Lewis Hamilton ennen Ferrarin Sebastian Vetteliä ja Red Bullin Max Verstappenia. Kevin Magnussen ajoi kahdeksanneksi ja saavutti ensimmäiset pisteensä Haas -tallissa.


title: Kiinan Grand Prix 2017

text: Mercedes voitti valmistajan palkinnon, jonka otti palkintokorokkeella vastaan Aldo Costa. Kuljettajia haastatteli palkintokorokkeella entinen Formula 1 -kuljettaja Martin Brundle.


title: Kiinan Grand Prix 2017

text: Formula 1.comin virallisessa äänestyksessä päivän kuljettajaksi valittiin Red Bullin Max Verstappen.


title: Kiinan Grand Prix 2017

text:
Kilpailun nopeimmat varikkopysähdykset teki Williams -talli Felipe Massan molemmilla varikkopysähdyksillä.
Daniel Ricciardo ja Sergio Pérez saivat Kiinan osakilpailun jälkeen varoitukset siitä, että he olivat ennen kilpailun alkua myöhästyneet paikoiltaan, kun Kiinan kansallislaulu esitettiin. Lisäksi kilpailun tuomaristo käsitteli sitä, että Sebastian Vettel asetti autonsa lämmittelykierroksen jälkeen osittain lähtöruudun ulkopuolelle. Rangaistusta Vettelille ei kuitenkaan annettu. Kilpailun jälkeen muun muassa Red Bullin tallipäällikkö Christian Horner sanoi haluavansa selvittää asian kunnolla tulevia kilpailuja varten. Vettelin oletettiin hakeutuneen kuivempaan kohtaan muuten märällä pääsuoralla.


title: Kiinan Grand Prix 2017

text: Kiinan osakilpailun jälkeen Ferrarin pääjohtaja Sergio Marchionne ja tallipäällikkö Maurizio Arrivabene kritisoivat suoraan suomalaiskuski Kimi Räikköstä. Italian mediassa alettiin jopa miettiä, että Räikkönen voitaisiin erottaa kesken kauden.


title: Enragement

text: Enragement on vuonna 2006 perustettu suomalainen death metal yhtye, joka yhdistelee musiikissaan extreme metal -elementtejä..


title: Enragement

text: Vuonna 2014 yhtye julkaisi omakustanteena albumin "Omnimalevolence of Man" ja ilmoitti maaliskuussa 2017 solmineensa levytyssopimuksen Inverse Recordsin kanssa. Uusi tuorein single ”Blood for the Sun God” julkaistiin 29. maaliskuuta 2017, ja toinen albumi "Burned, Barren, Bloodstained" on määrä julkaista 9. kesäkuuta 2017..


title: Saseka-talo

text: Saseka-talo on arkkitehti Pirkko Wesamaan suunnittelema, Sasekan Vuosaareen vuonna 1952 rakentama ruokalarakennus. "Kostholli 8" on vuodesta 1995 toiminut alueen kerhotalona Helsingin kaupungin omistuksessa. Se on myös ainoa Sasekan tehtaista jäänyt rakennus. Alueen kiinteistö- tai asuntoyhtiöiden asukkaat maksavat vuokran tai vastikkeen yhteydessä osuuden kerhotalon toiminnasta.


title: Saseka-talo

text: 1940-luvun lopussa aikaisemmat ruokalatilat olivat käyneet ahtaiksi ja uusi "”Kostholli 8"" ruokala arkkitehti Pirkko Wesamaan suunnittelemana otettiin käyttöön vuonna 1952.


title: Saseka-talo

text: Sasekan tehtaan toiminta loppui joulukuussa 1978. Kaupunki oli ostanut kaikki tehtaan alueet ja käynnistänyt Etelä-Vuosaaren suunnittelun. Nykyinen Saseka-talo on ainoa tehtaista jäljelle jäänyt rakennus.


title: Saseka-talo

text: Alueen kiinteistö- ja asuntoyhtiöiden yhd\essä omistaman peruskorjatun Saseka-talon avajaisia vietettiin syyskuussa 1995.


title: Luettelo naiskirjailijoista

text: Tämä on luettelo tunnetuista naiskirjailijoista.


title: MIUI

text: MIUI (sanoista "Mi User Interface") on Xiaomin kehittämä graafinen käyttöliittymä, jota se käyttää omissa Android-laitteissaan. Xiaomin omien puhelinten ja tablettien lisäksi MIUI on saatavilla monien muiden Android-valmistajien laitteille. Xiaomi julkaisi sen omien laitteidensa ulkopuolelle ensimmäisenä Nexus 7 -tabletille vuonna 2014. MIUI 8 julkaistiin elokuussa 2016. MIUI ei ole virallisesti saatavilla suomeksi, mutta GitHubissa on saatavilla käyttäjäyhteisön tekemä suomenkielinen MIUI-käännös. MIUI muistuttaa graafiselta ilmeeltään Applen iOS:ää, eikä siinä iOS:n tavoin ole sovellusvalikkoa. MIUI ei saanut Mikrobitin vuonna 2017 tekemässä testissä riittävän usein tietoturvapäivityksiä ja se osoittautui hankalasti päivitettäväksi.


title: John Du Prez

text: John Du Prez (oikea nimi Trevor Jones, s. 1946) on brittiläinen elokuva- ja musikaalisäveltäjä. Hän on tehnyt vuosikymmenten ajan yhteistyötä komediaryhmä Monty Pythonin jäsenten, erityisesti Eric Idlen kanssa. Yhteistyö alkoi vuonna 1979 elokuvasta "Brianin elämä", johon Du Prez sävelsi osia musiikista. Elokuvaan "Monty Python – Elämän tarkoitus" hän sävelsi koko musiikin. 2000-luvulla Du Prez ja Idle toteuttivat Monty Pythonin elokuvien pohjalta menestyneen ja palkitun Broadway-musikaalin "Spamalot" (2004) sekä komediallisen oratorion "Not the Messiah (He's a Very Naughty Boy)" (2007).


title: Dave Greenwood

text: Dave Greenwood on brittiläinen Ferrarin Formula 1 -tallin insinööri. Greenwood aloitti uransa BAR:lla vuonna 2000. Vuonna 2004 hän toimi tallin kolmannen kuljettajan Anthony Davidsonin auton insinöörinä. Vuonna 2005 hän siirtyi Renaultille Giancarlo Fisichellan auton suorituskyvystä vastaavaksi insinööriksi. Vuonna 2007 hän toimi Fisichellan ja 2008 Fernando Alonson kisainsinöörinä. Vuosina 2010–2014 hän toimi Virgin ja Marussia -tallin pääinsinöörinä. Vuodesta 2015 lähtien hän on toiminut Ferrarilla Kimi Räikkösen kisainsinöörinä.


title: Idiosepiidae

text: Idiosepiidae on mustekaloihin kuuluva nilviäisheimo. Lajeilla ei ole taloudellista merkitystä.


title: Outoja tarinoita 1

text: Outoja tarinoita 1 on Markku Sadelehdon toimittama ja Jalavan vuonna 1990 julkaisema antologia. Se sisältää kymmenen vuosina 1924-1953 julkaistua kauhunovellia alan klassikkokirjailijoilta. Kaikki novellit on julkaistu alun perin pulp-lehti "Weird Talesissa"."Aikakoneen" arviossa Eija Elo kehui antologiaa laadukkaaksi. Häneltä saivat kiitosta niin Sadelehdon novellivalinnat, erinomaisiksi kehutut suomennokset kuin ”yllättävän tyylikäs” kansikuvakin. Hänestä kokoelma oli osa tuolloin meneillään ollutta laajempaa kehitystä, jossa Suomessa alettiin tiedostaa kauhuperinteen olemassaolo ja laajuus.


title: Outoja tarinoita 1

text: "Helsingin Sanomissa" Keijo Kettunen nosti H. P. Lovecraftin ja Ray Bradburyn novellit kokoelman parhaimmistoon. Sen sijaan H. Warner Munnin ”Ketju” on selvästi heikompi kuin Edgar Allan Poen ”Kuilu ja heiluri”, jota Munnin tarina muistuttaa. Robert Blochin novellin loppua Kettunen piti kuluneena.


title: Outoja tarinoita 1

text: "Portin" Boris Hurtta piti novellien enemmistöä Lovecraftin tarinaan verrattuna melko väljähtäneinä. Rikostarinoihin viittaavien loppuyllätysten sijasta Hurtta kaipasi goottilaista yliampuvuutta, vaikka sitä pidettäisiinkin vanhentuneena ja naurettavana.


title: Outoja tarinoita 2

text: Outoja tarinoita 2 on Markku Sadelehdon toimittama ja Jalavan vuonna 1990 julkaisema kauhunovellien antologia. Tyylillisesti se edustaa splatterpunkia."Aikakoneen" arviossa P. A. Manninen kuvailee kokoelmaa ”ihan kivaksi viihteeksi”. Hän on kuitenkin pettynyt siihen, että useimmista noveilleista puuttuvat sekä splatter että punk, eivätkä ne siksi hänestä edusta splatterpunkia ensinkään. Poikkeuksen muodostaa David J. Schowin ”Läskitoukka ja Jerryn lapset”, joka on hänestä kokoelman paras novelli. Muutkin novellit kyllä sisältävät hyviä ideoita, mutta jäävät toteutukseltaan keskinkertaisiksi. Tällainen on esimerkiksi Skippin ja Spectorin ”Miestenhuone”, joka on Mannisesta ”iljettävä” ja siksi viehättävä, joskin novellilla on puutteensa. Sen sijaan Clive Barkerin ”Helvetilliset” jää Barkerin itse ohjaamaa ja käsikirjoittamaa elokuvaversiota huonommaksi ja sortuu tekotaiteellisuuteen.


title: Tan Kah Keen metroasema

text: Tan Kah Kee on Singaporen Mass Rapid Transit -metrojärjestelmän asema Bukit Timahissa Singaporen keskisellä suuralueella. Se avattiin 27. joulukuuta 2015. Asemaa käyttävät Downtown Linen junat.


title: Stevensin metroasema

text: Stevens on Singaporen Mass Rapid Transit -metrojärjestelmän asema Tanglinin ja Novenan alueiden rajalla Singaporen keskisellä suuralueella. Se avattiin 27. joulukuuta 2015. Asemaa käyttävät Downtown Linen junat.


title: Stevensin metroasema

text: Stevens on mukana myös uudella Thomson-East Coast Linella. Vaihtoyhteys avautuu vuonna 2021.


title: Areiopagi (neuvosto)

text: Areiopagi (joskus myös "Areopagi"; ) oli antiikin Ateenassa toiminut entisistä arkonteista muodostettu tuomioistuin, jota kutsutaan myös areiopagin neuvostoksi. Neuvosto kokoontui sille nimen antaneella Areiopagin kukkulalla Agoran ja Akropoliin välisellä alueella. 300-luvulla eaa. neuvosto kokoontui joskus myös Agoralla Kuninkaallisessa stoassa ("Stoa basileios").


title: Areiopagi (neuvosto)

text: Areiopagin neuvosto oli antiikin Ateenan ylempi neuvosto erotuksena alemmasta neuvostosta eli bulesta. Areiopagi oli kaupungin vanhimpia instituutioita. Se koostui alun perin ylhäisimpien sukujen edustajista, ja toimi Ateenan kuninkaan neuvostona ja oikeusistuimena kaikkein raskaimmille rikoksille. Neuvoston tiedetään olleen olemassa varmuudella viimeistään 600-luvulla eaa. Solonin uudistusten myötä 500-luvulla eaa. areiopagin jäseninä olivat kaikki entiset arkontit.


title: Areiopagi (neuvosto)

text: Vielä 500-luvulla eaa. neuvosto oli Ateenan merkittävin poliittinen toimija. 400-luvulle eaa. tultaessa ja Ateenan demokratian laajetessa neuvoston arvovalta väheni, ja Efialteen uudistuksista vuonna 462 eaa. lähtien sillä kuuluivat vain murhatapaukset, joissa uhri oli Ateenan kansalainen. 300-luvulla eaa. neuvoston merkitys kasvoi jälleen, kun ateenalaiset halusivat palata vanhempaan, maltillisempaan demokratiaan.


title: Areiopagi (neuvosto)

text: Myöhempinä aikoina areiopagille kuuluivat ilmeisesti myös muun muassa uskonnolliset asiat. Vuonna 375 eaa. areiopagin edessä oli syytettynä hetaira Fryne, jota syytettiin jumalattomuudesta. "Apostolien tekojen" mukaan myös apostoli Paavali vietiin areiopagin eteen kuultavaksi levittämistään opeista. Hän piti neuvostolle puheen, jossa hän selitti kristinuskon perusteita. Paavalin käynti Ateenassa ajoitetaan vuoteen 50–54 jaa.


title: Areiopagi (neuvosto)

text: Nykyinen Kreikan korkein oikeus ("Áreios Págos") on nimetty areiopagi-tuomioistuimen mukaan.


title: Marco Matassa

text: Marco Matassa on italialainen Toro Rosson Formula 1 -tallin insinööri. Vuonna 2012 Matassa toimi Daniel Ricciardon datainsinöörinä, ja seuraavalla kaudella Riccardon kisainsinöörinä. Vuonna 2014 hän työskenteli Daniil Kvjatin kisainsinöörinä. Vuodesta 2015 lähtien hän on toiminut Carlos Sainz Jr. kisainsinöörinä.


title: Lófos Nymfón

text:
Lófos Nymfón eli "Nymfien kukkula" () tai Lófos Asteroskopeíou (Λόφος Αστεροσκοπείου, ”Tähtitornin kukkula”) on kukkula Asteroskopeíon kaupunginosassa Ateenassa Kreikassa. Se sijaitsee Pnyks-kukkulan pohjoispuolella, Agoran alueen länsipuolella ja Areiopagi- ja Akropolis-kukkuloiden luoteispuolella.
Antiikin aikana kukkulalla oli sille nimen antanut nymfeille omistettu pyhäkkö. Näitä pidettiin synnytyksen suojelijoina. Kukkulalla palvottiin myös Zeusta. Nymfien kukkulan kautta kulki Ateenan kaupunginuuri eli Themistokleen muuri. Siitä on säilynyt paikalla joitakin jäänteitä.


title: Lófos Nymfón

text: Nykyisin kukkulalla sijaitsee Ateenan kansallisen observatorion vanha rakennus, josta kaupunginosa on saanut nimensä ja kukkula toisen nimistään. Kukkulalla on myös Pyhälle Margareetalle eli Pyhälle Marinalle ("Agía Marína") omistettu kirkko.


title: Rochorin metroasema

text: Rochor on Singaporen Mass Rapid Transit -metrojärjestelmän asema Singaporen keskusta-alueella. Se avattiin 27. joulukuuta 2015. Asemaa käyttävät Downtown Linen junat.


title: Downtownin metroasema

text: Downtown on Singaporen Mass Rapid Transit -metrojärjestelmän asema Singaporen keskusta-alueella. Se avattiin 22. joulukuuta 2013. Asemaa käyttävät Downtown Linen junat.


title: Zygorhiza

text: Zygorhiza on sukupuuttoon kuollut muinaisvalaiden suku myöhäiseltä eoseenilta. Fossiileja on löydetty Yhdysvaltojen itärannikolta, mutta todellisuudessa sen levinneisyysalue on saattanut olla huomattavasti laajempi.


title: Zygorhiza

text: "Zygorhiza" oli läheistä sukua "Dorudonin" kaltaisille primitiivisille valaille ja hieman kaukaisempaa sukua kuuluisalle "Basilosaurukselle", joka oli jättimäinen peto ja saattoi saalistaa edellä mainittuja pienempiä lajeja. Vaikka "Zygorhiza" muistutti "Basilosaurusta" ruumiinmuodoltaan, sen ruumis oli pienempi ja mittasuhteiltaan lähempänä nykyisiä valaita. Sen ruumis oli noin kuusi metriä pitkä ja kallo noin metrin.


title: Zygorhiza

text: "Zygorhizalla" oli muodoltaan hyvin primitiiviset eturaajat, sillä kyynärnivel olivat vielä liikutettavissa. Myöhemmillä, moderneimmilla muodoilla eturaajojen nivelet olivat täysin sulautuneet ja muodostivat jäykän, helposti vedessä ohjattavan evän. Tämä piirre viittaa siihen että "Zygorhiza" on voinut palata maalle parittelemaan ja synnyttämään. "Zygorhizan" takaraajat olivat surkastuneet, ja sen kallossa oli kauhistuttavat leuat tappavilla hampailla. Sen kaula koostui seitsemästä nikamasta.


title: Zygorhiza

text: Kuten kaikki sen ajan valaat, "Zygorhiza" saalisti muita meressä eläneitä eläimiä, joko kaloja, pienempiä merinisäkkäitä tai merilintuja. Järeät hampaat ja verraten pitkät ja kapeat leuat muistuttivat varhaisempien merimatelijoiden kuten "Mosasauruksen" leukoja, ja on hyvinkin mahdollista että "Zygorhizan" kaltaiset valaat kehittyivät samankaltaisen saalistajien ekologisen lokeron kuin ne. Alkuvalaat kuitenkin elivät aikaisemmin ilmestyneiden vähintään yhtä suurten haiden varjossa, esimerkkinä "Carcharocles angustidens".


title: Telok Ayerin metroasema

text: Telok Ayer on Singaporen Mass Rapid Transit -metrojärjestelmän asema Singaporen keskusta-alueella. Se avattiin 22. joulukuuta 2013. Asemaa käyttävät Downtown Linen junat.


title: Joonas Lyytinen (miekkailija)

text: Joonas Lyytinen (s. 19. huhtikuuta 1976 Jyväskylä) on suomalainen miekkailija. Hän on urallaan voittanut Suomen-mestaruuden joukkueessa kalvalla (2013) ja pronssia floretilla (2010). Veteraaneissa hän on lisäksi voittanut Suomen-mestaruuden floretilla, hopeaa kalvalla ja joukkuekalvalla ja pronssia säilällä. Lyytinen on Helsingin Miekkailijoiden puheenjohtaja ja 6–8-vuotiaiden valmentaja.


title: Joonas Lyytinen (miekkailija)

text: Lyytinen on vihreiden edustaja Helsingin liikuntalautakunnassa kaudella 2013–2017 sekä ortodoksisen kirkon kirkolliskokousedustaja kaudella 2007–2010. Lyytinen on muokannut aktiivisesti Wikipediaa ja toiminut suomenkielisen Wikipedian tiedottajana vuosina 2006–2010.


title: Outoja tarinoita 3

text: Outoja tarinoita 3 on Markku Sadelehdon toimittama ja Jalavan vuonna 1991 julkaisema kauhunovellien antologia. Sen teemana ovat vihamieliset kohtaamiset ihmisen ja vieraiden elämänmuotojen kanssa."Aikakoneen" arviossa Juhani Hinkkanen pitää kirjaa kohtuullisen onnistuneena kokoelmana, joka sisältää ”jopa muutamia klassikoita”. Antologian muistettavimmat novellit ovat Theodore Sturgeonin ”Se” ja John W. Campbellin ”Olento”. Näistä ”Olento” on Hinkkasen mukaan pätevä kauhunovelli, mutta kuitenkin aikansa lapsi, joka muistetaan ennen kaikkea siitä tehtyjen elokuvaversioiden ansiosta ("’Se’ toisesta maailmasta" ja "”Se” jostakin"). Sturgeonin novelli sen sijaan seisoo omilla jaloillaan ja ”menee suoraan kauhun ytimeen”. Uudemmista novelleista ovat Hinkkasen mielestä parhaita Tom Reamyn ”Umpikujassa” ja Michael Shean ”Ruumiinavaus”. Sen sijaan kokoelman päättävä Guy N. Smithin ”Äyriäisten kosto” on hänestä ”yksinkertaisesti huono”. Myös Jari Rasin ”Olentoa” kuvittava kansitaide on hänestä halvan näköinen, ja siinä esiintyvä helikopteri on selvä anakronismi 1930-luvulle sijoittuvassa tarinassa.


title: Mokaya

text:
Mokaya tarkoittaa Etelä-Meksikon Soconuscon alueen varhaisia päällikkökuntia.
Nämä edelsivät myöhempiä olmeekkien, mayojen ja sapoteekkien kulttuureja.
Nimitys mokaya tarkoittaa paikallisella misteekin sukuisella kielellä "maissi-ihminen".
Tunnetuin varhainen Mokayan kylä oli Paso del Amanda. Näissä kylissä oli esimerkiksi maakorokkeille rakennettuja taloja.
Näihin aikoihin noin 2000-800 eaa oli muotoutumisvaihe, jolloin ihmiset asettuivat paikoilleen viljelemään maata. Syntyi kasvavia päällikkökuntia, joissa keskuskylät hallitsivat pienempiä kyliä. Nämä varhaiset väestökeksukset lienevät omaksuneen keramiikan ja monia muita perinteitä Etelä-Amerikasta. Jo tällä varhaisjaksolla alettiin rakentaa maakumpuja, palatseja ja pallokenttiä. Mokayakulttuuri saattaa olla mixe-zoqueheimojen tekemä, ja sen luojat olmeekkien edeltäjiä.


title: Mokaya

text:
Mokayakulttuurin alue sijaitsee Tyynenmeren rannikolla ja sen lähistöillä Etelä-Maksikossa ja Guatemalassa Soconuscon alueella. Nimitys Mokaya tarkoittaa "maissi-ihmistä". Varsinkin Mazatanin alueella on tutkittu varhaisia
mokayakyliä.


title: Mokaya

text:
Chantuton kaudeksi sanotaan aikaa 5500-1500 eaa, jolta on löytynyt
paljon simpukankuoritunkioita. Arkeologit uskovat näiden tehneiden varhaisten metsästäjä-keräilijä-kalastajien olleen
myöhempien mixe-zoqueheimojen esi-isiä.


title: Mokaya

text:
Barra-vaiheen alussa noin 1850 eaa ilmestyi Mesoamerikkaan keramiikka, joka oli hyvin tehtyä. Niinpä se poikkesi aiemmasta karkeasta Purrón-keramiikasta. Keramiikka luonnehtivat ns tecomate-saviastiat.
Maakummuilla olevien suurten päälliköiden talojen rakentaminen alkoi jo Barran vaiheessa noin 1850–1650 eaa. Tämä liittyi orastavaan luokkayhteiskunnan syntyyn Mesoamerikan alueella. Barran alussa syntyi mokayakulttuurin alueelle noin 200-400 asukkaan viljelykyliä. Vaikka viljeltiin, metsästys ja keräily lienevät olleen pääasiallinen ravinnin lähde.
Jotkut kylistä kasvoivat vuoteen 1650 eaa mennessä
suuriksi 2000-4000 asukkaan päällikkökunniksi. Alueelle ilmestyi hierarkia, jossa oli suuria keskuskyliä jotka valvoivat pienempiä kyliä. 15-50 ha kylien ympärillä oli pienempiä kyliä ja ykisttäistalojja.
Vuoden 1650 eaa tienoilla rakennettiin Paso de La Amadassa, Locona-vaiheessa, suuria maakumpuja. Keskuksen ala oli 20 ha. Täällä asui 2000 ihmistä. Täällä oli myös palatsi ja Mesoamerikan ensimmäinen pallokenttä.
Näin perusta myöhemmälle olmeekkien sivilisaatiolle oli laskettu.


title: Mokaya

text:
Loconan keramiikka ilmestyi 165 kalenterivuotta eaa. Se oli täydellisempi astiasto kuin edeltävä tyyli. Päällikkökunnat syntyivät viimeistään Loconan vaiheessa.
Loconan keramiikka levisi laajalle alueelle Tehuantepecin kannaksen molemmille rannikoille. Etelässä keramiikka ulottui Tyynenmeren rannikkoa pitkin Hondurasin ja Nicaraguan rajoille asti, pohjoisessa Oaxacan eteläosiin. Meksikonlahden rannikolla Loconan kulttuuri ulottui olmeekkien asuinalueella ja ainakin Veracruzin tienoille. Loconan aikoihin Paso de Amendassa oli 2,5-metrisiä soikeita maakumpuja..
Loconan jälkeen tuli Ocos-vaihe. Sen keramiikka muistuttaa tuon ajan Ecuadorin keramiikkaa.. Jotkut väittävät sen liittyvän olmeekkien varhaiseen leviämiseen alueella ja olevan olmeekkeja edeltänyt kulttuuri.
Jotkut tutkijat pitävät Ocosin ja Loconan keramiikan leviämistä mixe-zoquekieliä puhuvan
esi-olmeekkikansan leviämisenä. Ocosin vaiheessa Paso del Amandan ala oli 50 ha.


title: Mokaya

text:
Cherla-vaiheessa näkyy Meksikonlahden olmeekkivaikutus, ehkä olmeekit jopa miehittivät aluetta.
Noin 1200-1000 eaa Soconuscon seutua vallitsi suuri 100-200 hehtaarin Ojo de Aguan keskus lähellä jokivartta. Siellä asui ehkä 3000-6000 ihmistä. Paikalle tehtiin pyramidikumpuja, luultavasti suunnitellun kaavan mukaisin paikkoihin.
Sieltä on löydetty ajalta 1100-1000 eaa olmeekkityylinen patsas.
Conchas-vaiheessa monet varhemmat Soconuscon keksukset hylättiin Mazatanissa. Asutus siirtyi alemmalle naranjo-joelle.
Conchas-kausilla A-C nousi 850-750 eaa oli La Blancan suuri keskus, jonka pyramidi oli lopulta 25 metriä korkea. Ylämaan Izapa
alkoi nousta 600 eaa, saavutaten lakensa 300-50 eaa. Ylämaan kaminaljuy asutetuun noin 800-900 eaa, mutta kukoisti noin 400 eaa- 250 jaa.
Mmaissin viljelyn merkitys kasvoi, monumenttikumpuja rakennettiin yhä enemmän. La Blancan jälkeen tuli Ujuxte, joka asuttiin vuoteen 200 jaa asti. Ujuxte oli seudun suurin keksus, 200 ha alalal monia kumpuja.


title: Mokaya

text: Teotihuacanin valvoma Takalic Abaj nousi tämän jälkeen mahtiasemaan. Etelämpänä Chocolán eteläine mayakeksus syntyi noin 1000 eaa.


title: Mokaya

text: Myöhempää kehitystä, radiohiilivuosina


title: Mokaya

text:
Grijalva-joen alue Guatemalan ylämaalla on lähellä Tyynenmeren rannikon aluetta.
Guatemala Cityn lähellä on keskisen muotoutumisvaiheen kylä Las Charcas.
Chapa del Corzosta n 1500-800 eaa on löydetty pallomaista keramiikkaa ja tecomateja, ja käsin tehtyjä savipienoispatsaita. Keramiikka muistutata Tyynenmeren rannikon Ocosin ja Conchasin saviastioita. Mutta eräs savipatsas muistuttaa Meksikonlahden rannikon olmeekkiveistoksia. Yksi Grijalvan alajuoksun paikka muistuttaa olmeekkien San Lorenzo-kauden tyyliä, mutta monumentit puuttuvat.


title: Mokaya

text: Joskus 1600–1500 eaa levisi Guatemalan etelärannikolle vaikutteita mahdollisesti Ecuadorista merikaupan kautta. Noin 1450 eaa. ilmestyi Ecuadorin Machalillan tyyliä muistuttava Capachan keramiikka Länsi-Meksikoon. Tänne syntyi lukuisia paikoillaan pysyviä kyliä vuosina 1800–1500 eaa.


title: Mokaya

text: Mokayan kulttuurit nousivat varhaisella muootoutumisvaiheella.


title: Outoja tarinoita 4

text: Outoja tarinoita 4 on Markku Sadelehdon toimittama ja Jalavan vuonna 1992 julkaisema kauhunovellien antologia. Kahta lukuun ottamatta kaikki sen novellit on julkaistu alun perin fantasialehti "Weird Talesissa".Juhani Hinkkanen arvosteli "Outoja tarinoita 4:n" "Aikakoneessa" tuoreeltaan. Hänestä kirjaan koottujen novellien taso vaihtelee huomattavasti eikä klassikoita juuri ole mukana. Tässä mielessä "Outoja tarinoita 4" muistuttaa alkuperäistä "Weird Talesia", johon kirjoitti paljon eritasoisia kirjailijoita ja jonka tähtiavustajatkin julkaisivat paljon myös heikompilaatuisia novelleja. Kuitenkin Hinkkanen pitää Sadelehdon novellivalintoja onnistuneempina kuin samoihin aikoihin suomeksi ilmestyneen, Peter Hainingin toimittaman "Weird Tales – fantasialehden parhaat alkuperäiskuvin" -kokoelman valikoimaa.


title: Outoja tarinoita 4

text: Anu Korpinen kuvailee kirjaa arviossaan poikkeuksellisen tasaiseksi, eikä mukana ole hänestä ala-arvoisia tarinoita. Korpisen mielestä kirjan parhaita novelleja ovat C. M. Eddyn ”Rakkaat vainajat”, jonka hienovaraisten nekrofiliaviittausten hän uskoo olleen julkaisuaikana järkyttäviä, Zealia Bishopin ”Yigin lapset”, jonka kauhutunnelma on kestänyt aikaa hyvin, Mearle Proutin ”Madon temppeli”, jonka miljöönä toimiva kuoleva metsä on elävästi kuvattu, sekä Mary Elizabeth Counselmanin ”Kirottujen riutta”, jonka avoimeksi jäävä loppuratkaisu lisää tarinan ahdistavuutta. Sen sijaan H. P. Lovecraftin ”Kammottu talo” on pitkästyttävä ja pääsee kunnolla käyntiin vasta lopussa.